text:
Kodi Tingatani Kuti Tikhalebe Osangalala?
“Ngakhale munthu atakhala ndi moyo zaka zambiri, m’zaka zonsezo azisangalala.”—MLAL. 11:8
1. Kodi Yehova watipatsa zinthu ziti zomwe zingatithandize kuti tizisangalala?
YEHOVA amafuna kuti tizisangalala. Iye watipatsa zinthu zambiri zotithandiza kuti tizisangalala. Mwachitsanzo, watipatsa moyo komanso watikoka kuti tizimulambira. Choncho tingagwiritse ntchito moyowu pomutamanda. (Sal. 144:15; Yoh. 6:44) Yehova amatithandizanso kuti tizipirira pamene tikumutumikira. Umenewu ndi umboni wakuti amatikonda kwambiri. (Yer. 31:3; 2 Akor. 4:16) Watipatsanso paradaiso wauzimu ndipo tikusangalala chifukwa timapezamo chakudya chauzimu chamwanaalirenji komanso abale ndi alongo amene amatikonda. Kuwonjezera pamenepo, tikuyembekezera zinthu zabwino kwambiri m’tsogolomu.
2. Kodi atumiki ena a Mulungu akulimbana ndi maganizo otani?
2 Ngakhale kuti tili ndi zinthu zosangalatsa zonsezi, atumiki ena a Mulungu sasangalala. Iwo amadziona kuti ndi achabechabe kapena amaona kuti zimene akuchita potumikira Yehova n’zopanda phindu. Amene akulimbana ndi maganizo oterewa amaona kuti n’zosatheka kuti anthu akhale ndi moyo wosangalatsa kwa “zaka zambiri.” Iwo amaona kuti moyo wangodzaza ndi mavuto okhaokha.—Mlal. 11:8.
3. Kodi n’chiyani chimene chimachititsa kuti anthu ena asamasangalale?
3 Abale kapena alongo oterewa amayamba kuganiza choncho chifukwa chokhumudwa, matenda kapena ukalamba. (Sal. 71:9; Miy. 13:12; Mlal. 7:7) Komanso tonsefe tikudziwa kuti mtima ndi wonyenga kwambiri ndipo ungatitsutse ngakhale pamene Mulungu akusangalala nafe. (Yer. 17:9; 1 Yoh. 3:20) Mdyerekezi amaimba atumiki a Mulungu milandu yabodza. Ndipo anthu amene ali ndi maganizo a Satana angatipangitse kuti tiziganiza kuti ndife opanda pake kwa Mulungu. Bodza limeneli ndi limenenso Elifazi, yemwe analibe chikhulupiriro, ananena m’nthawi ya Yobu.—Yobu 4:18, 19.
4. Kodi tikambirana chiyani m’nkhani ino?
4 Malemba amanena mosapita mbali kuti Yehova sadzasiya anthu omwe ‘akuyenda m’chigwa cha mdima wandiweyani.’ (Sal. 23:4) Iye samatisiya chifukwa watipatsa Mawu ake. Baibulo ndi lamphamvu kwambiri ndipo ‘limatha kugwetsa zinthu zozikika molimba,’ kuphatikizapo maganizo olakwika kapena odziona ngati ndife opanda pake. (2 Akor. 10:4, 5) Choncho tiyeni tikambirane mmene Baibulo lingatithandizire kuti tizisangalala. Mfundo zimenezi zitithandiza ifeyo komanso tiona mmene tingalimbikitsire ena.
BAIBULO LINGAKUTHANDIZENI KUTI MUZIKHALABE OSANGALALA
5. N’chiyani chimene chingatithandize kukhalabe osangalala?
5 Mtumwi Paulo anafotokoza zinthu zina zimene zingatithandize kukhalabe osangalala. Iye anauza Akhristu a ku Korinto kuti: “Pitirizani kudziyesa kuti muone ngati mukadali olimba m’chikhulupiriro.” (2 Akor. 13:5) Palembali, mawu oti “chikhulupiriro” akutanthauza mfundo za m’Baibulo zimene Akhristu amakhulupirira. Ngati timachita zinthu mogwirizana ndi mfundo zimenezi ndiye kuti tikadali “olimba m’chikhulupiriro.” Koma tiyenera kuonanso ngati zochita zathu zikugwirizana ndi mfundo zonse zimene Akhristufe timaphunzitsidwa. Sitingasankhe kutsatira mfundo zina n’kusiya zina.—Yak. 2:10, 11.
6. N’chifukwa chiyani tiyenera kudziyesa kuti tione “ngati tikadali m’chikhulupiriro?” (Onani chithunzi patsamba 12.)
6 Nthawi zina tingaope kudziyesa poganiza kuti mwina tingalephere mayesowo. Komatu mmene Yehova amationera n’zosiyana ndi mmene timadzionera ndipo maganizo ake ndi apamwamba kuposa athu. (Yes. 55:8, 9) Iye amayang’ana atumiki ake kuti apeze zabwino n’kuwathandiza osati kuti awapezere zifukwa. Mukamagwiritsa ntchito Mawu a Mulungu podziyesa kuti muone “ngati mukadali m’chikhulupiriro,” mudzayamba kudziona mmene Mulungu amakuonerani. Popeza Baibulo limanena kuti ndinu wamtengo wapatali pamaso pa Yehova, mukamaligwiritsa ntchito mudzasiya kudziona ngati achabechabe. Mudzayamba kudziona kuti ndinu amtengo wapatali ndipo zidzakhala ngati mwatsegula makatani kuti m’nyumba mwanu musakhalenso mdima.
7. Kodi zitsanzo za anthu okhulupirika otchulidwa m’Baibulo zingatithandize bwanji?
7 Kuganizira zitsanzo za anthu okhulupirika otchulidwa m’Baibulo kungatithandize kwambiri kuti tidziyese ngati tikadali m’chikhulupiriro. Ndi bwino kuganizira zimene zinawachitikira n’kudzifunsa kuti, ‘Kodi ndikanakhala ineyo ndikanamva bwanji? Nanga ndikanachita zotani?’ Tiyeni tsopano tikambirane zitsanzo za anthu atatu. Zitsanzozi zikusonyeza kuti Baibulo lingatithandize kuti tidziyese ngati tikadali m’chikhulupiriro komanso kuti tizikhalabe osangalala.
MKAZI WAMASIYE WOSAUKA
8, 9. (a) Kodi zinthu zinali bwanji pa moyo wa mkazi wamasiye wosauka? (b) Kodi n’kutheka kuti mkazi wamasiyeyu anali ndi maganizo otani?
8 Pamene Yesu anali kukachisi ku Yerusalemu, anaona mkazi wamasiye wosauka. Chitsanzo cha mayiyu chingatithandize kuti tizisangalala ngakhale kuti tikukumana ndi mavuto. (Werengani Luka 21:1-4.) Taganizirani mmene zinthu zinalili pa moyo wake. Mwamuna wake anamwalira komanso atsogoleri achipembedzo ‘ankadyerera nyumba za akazi amasiye’ m’malo mowathandiza. (Luka 20:47) Mayiyu anali wosauka kwambiri moti ndalama imene anapereka kukachisi inali yofanana ndi malipiro amene munthu ankalandira akagwira ganyu maminitsi ochepa.
9 Kodi mukuganiza kuti mayiyu ankamva bwanji pamene ankalowa m’bwalo la kachisi atatenga timakobiri tiwiri? Kodi ankayerekezera ndalama zochepazo ndi zimene ankapereka pa nthawi imene mwamuna wake anali moyo? Kodi akanachita manyazi poona anthu ena akupereka zambiri, mwina n’kumaganiza kuti chopereka chakecho n’chosathandiza? Komatu maganizo amenewa sanamulepheretse kupereka kwa Mulungu zimene akanakwanitsa.
10. Kodi Yesu anasonyeza bwanji kuti Mulungu ankaona kuti mkazi wamasiye uja anali wamtengo wapatali?
10 Yesu anasonyeza kuti Yehova ankaona kuti mayiyu ndi wamtengo wapatali komanso anayamikira ndalama imene anapereka. Ananena kuti mayiyu “waponya zochuluka kuposa [olemera] onse amene aponya.” Ndalama zimene anaperekazo zinasakanikira ndi zimene ena anapereka, koma Yesu anamuyamikira. Anthu osunga ndalamazo sakanadziwa mmene Yehova ankaonera tindalamato komanso amene anapereka. Choncho chofunika kwambiri ndi mmene Mulungu ankaonera zimene mayiyu anachita, osati mmene anthu ena kapena iyeyo ankaonera. Nkhani imeneyi ingakuthandizeni kudziyesa kuti muone ngati mukadali m’chikhulupiriro.
11. Kodi tikuphunzira chiyani pa nkhani ya mkazi wamasiye?
11 Zimene mungapereke kwa Yehova zimadalira mmene zinthu zilili pa moyo wanu. Ena salalikira kwambiri chifukwa cha ukalamba kapena matenda. Kodi ndi bwino kuti oterewa azikayikira kupereka malipoti? Ngakhale kuti mumachita zambiri mu utumiki, mwina mungaone ngati zimene mukuchitazo n’zochepa poyerekezera ndi maola ambirimbiri amene anthu a Mulungu amathera pomutumikira chaka chilichonse. Koma nkhani ya mkazi wamasiyeyu ikutithandiza kuona kuti Yehova amaona kuti chilichonse chimene atumiki ake akumuchitira, makamaka pa nthawi ya mavuto, n’chamtengo wapatali. Taganizirani zimene mwachita chaka chathachi polambira Yehova. Kodi munafunikira kudzimana zina zake kuti mupeze ola limodzi lomutumikira? Ngati ndi choncho, dziwani kuti Mulungu amaona kuti zimene munachita pa ola limenelo n’zamtengo wapatali kwambiri. Mukamachita zonse zimene mungathe potumikira Yehova, ngati mmene mkazi wamasiye uja anachitira, ndiye kuti “mukadali m’chikhulupiriro.”
“CHOTSANI MOYO WANGA”
12-14. (a) Kodi Eliya anamva bwanji zinthu zitavuta? (b) N’chifukwa chiyani anamva choncho?
12 Mneneri Eliya ankakhulupirira kwambiri Mulungu ndipo anali wokhulupirika. Koma pa nthawi ina, iye anakhumudwa kwambiri mpaka kufika pouza Yehova kuti angomupha. Iye anati: “Basi ndatopa nazo. Tsopano chotsani moyo wanga.”(1Maf.19:4) Ngati simunakumanepo ndi mavuto okuchititsani kumva chonchi, mungaganize kuti Eliyayo ankangolankhula “zopanda pake.” (Yobu 6:3) Komatu umu ndi mmene ankamveradi pa nthawiyo. Ndipo Yehova sanamukalipire chifukwa chonena zimenezi koma anamuthandiza.
13 Kodi chinachitika n’chiyani kuti Eliya akhale ndi maganizo amenewa? Pa nthawiyi Eliya anali atangopambana kumene pa mayeso amene anasonyeza kuti Yehova ndi Mulungu woona ndipo aneneri a Baala okwana 450 anaphedwa. (1 Maf. 18:37-40) Eliya ayenera kuti ankaganiza kuti anthu a Mulungu ayamba kulambira Yehova koma izi si zimene zinachitika. Yezebeli, yemwe anali mfumukazi yoipa kwambiri, anatumizira Eliya uthenga woti amupha. Eliya anachita mantha kwambiri n’kuthawa kudutsa ku Yuda mpaka kukafika kuchipululu chinachake.—1 Maf. 19:2-4.
14 Ndiyeno ali yekhayekha kumeneko anayamba kuona kuti zonse zimene wachita pa ntchito yake yauneneri n’zopanda phindu. Iye anauza Yehova kuti: “Sindine woposa makolo anga.” Apatu ankatanthauza kuti iye ndi wachabechabe ndipo ali ngati fumbi komanso mafupa a azigogo ake amene anamwalira. Zinali ngati wadziyesa n’kupeza kuti ndi wolephera komanso wopanda ntchito kwa aliyense kuphatikizapo Yehova.
15. Kodi Yehova anathandiza bwanji Eliya kudziwa kuti akumuonabe kuti ndi munthu wamtengo wapatali?
15 Komatu umu si mmene Wamphamvuyonse ankaonera Eliya. Yehova ankaona kuti Eliya ndi munthu wamtengo wapatali ndipo anamutsimikizira zimenezi. Choyamba, anatumiza mngelo kuti akamulimbikitse. Kenako anamupatsa chakudya ndi madzi kuti zimupatse mphamvu pa ulendo wake wa masiku 40 wopita kuphiri la Horebe. Komanso anamuthandiza kuti asaganize zoti palibe Mwisiraeli wokhulupirika aliyense amene watsala. Chochititsa chidwi n’chakuti Mulungu anamupatsanso ntchito ina ndipo iye anavomera. Eliya atathandizidwa ndi Yehova, analimba mtima ndipo anapitanso kukapitiriza ntchito yake yauneneri.—1 Maf. 19:5-8, 15-19.
16. Kodi Yehova wakuthandizani bwanji inuyo panokha?
16 Nkhani ya Eliyayi ingakuthandizeni kudziyesa kuti muone ngati mukadali m’chikhulupiriro ndipo ingakulimbikitseni kuti muzikhalabe wosangalala. Choyamba, taganizirani mmene Yehova wakuthandizirani inuyo. N’kutheka kuti pa nthawi ina zinthu zitavuta, Mkhristu wina kapena mkulu mumpingo anakuthandizani. (Agal. 6:2) Mwina munalimbikitsidwa mutawerenga Baibulo kapena mabuku athu, apo ayi mutapezeka pa misonkhano ya mpingo. Zoterezi zikachitika muzidziwa kuti Yehova ndi amene wakuthandizani ndipo muzimuyamikira m’pemphero.—Sal. 121:1, 2.
17. Kodi Yehova amaona kuti atumiki ake ndi amtengo wapatali akaganizira chiyani?
17 Chachiwiri, dziwani kuti nthawi zina maganizo athu olakwika akhoza kutipusitsa. Chofunika kwambiri n’chakuti Mulungu aziona kuti ndife okhulupirika. (Werengani Aroma 14:4.) Iye amaona kuti ndife amtengo wapatali akaganizira za kudzipereka kwathu komanso kukhulupirika kwathu osati chifukwa cha zimene takwanitsa kuchita. N’kutheka kuti mofanana ndi Eliya, mwachita zambiri potumikira Yehova koma simukuzindikira. Mwina pali anthu ena mumpingo amene mumawalimbikitsa kwambiri kapena pali anthu ena m’dera lanu amene adziwa choonadi chifukwa cha inuyo.
18. Kodi utumiki umene Yehova wakupatsani umasonyeza chiyani?
18 Chomaliza, muziona utumiki uliwonse umene Yehova wakupatsani ngati umboni wakuti iye ali nanu. (Yer. 20:11) Mofanana ndi Eliya, mwina mungakhumudwe poganiza kuti utumiki wanu sunaphule kanthu kapena zolinga zanu sizingatheke. Koma musaiwale kuti muli ndi mwayi wogwira ntchito yolalikira uthenga wabwino ndiponso wodziwika ndi dzina la Mulungu. Umenewutu ndi mwayi waukulu kuposa wina uliwonse. Choncho khalanibe okhulupirika. Mukatero, zidzakhala ngati mukuuzidwa mawu amene Yesu ananena mu fanizo lake lina akuti: “Sangalala limodzi ndi ine mbuye wako.”—Mat. 25:23.
“PEMPHERO LA MUNTHU WOSAUTSIKA”
19. Kodi zinthu zinali bwanji pa moyo wa amene analemba Salimo 102?
19 Wolemba Salimo 102 anali pa mavuto aakulu. Iye anali “wosautsika” chifukwa chovutika kwambiri ndipo anali ‘atalefuka.’ Choncho analibe mphamvu yolimbana ndi mavuto ake. (Sal. 102, timawu tapamwamba) Mawu ake akusonyeza kuti ankaganizira kwambiri za mavuto akewo ndiponso ankaona kuti ali yekhayekha. (Sal. 102:3, 4, 6, 11) Iye ankakhulupirira kuti Yehova akufuna kumutaya.—Sal. 102:10.
20. Kodi pemphero lingathandize bwanji munthu amene akungoganizira mavuto ake?
20 Koma wamasalimoyu anali adakali ndi mwayi wotamanda Yehova. (Werengani Salimo 102:19-21.) Pa Salimo 102 tikuona kuti ngakhale anthu okhulupirika angakumane ndi mavuto ndipo zingawavute kuti asiye kuganizira mavutowo. Wamasalimoyu ankadziona ngati “mbalame imene ili yokhayokha padenga” ndipo ankaganiza kuti palibe amene angamuthandize pa mavuto ake. (Sal. 102:7) Mukakhala ndi maganizo amenewa muyenera kuuza Yehova m’pemphero zakukhosi kwanu ngati mmene wamasalimoyu anachitira. Mapemphero anu, omwe angakhale ngati mapemphero a munthu wosautsika, angakuthandizeni kuti musamakhumudwe kwambiri. Yehova amalonjeza kuti “adzamvetsera pemphero la anthu amene alandidwa chilichonse, ndipo sadzapeputsa pemphero lawo.” (Sal. 102:17) Tisamakayikire lonjezo limeneli.
21. Kodi munthu angatani kuti ayambenso kusangalala?
21 Salimo 102 likusonyezanso zimene mungachite kuti muyambenso kusangalala. Wamasalimo uja atayamba kuganizira za ubwenzi wake ndi Yehova anayamba kusangalala. (Sal. 102:12, 27) Mtima wake unakhala m’malo atadziwa kuti Yehova sadzasiya kuthandiza anthu ake pamene ali pa mavuto. Choncho ngati pali vuto linalake limene likukulepheretsani kuchita zambiri mu utumiki, lipempherereni. Pemphani Yehova kuti akuyankheni, osati pongofuna kupeza mpumulo komanso kuti “dzina lake lilengezedwe.”—Sal. 102:20, 21.
22. Kodi tonsefe tingatani kuti tizisangalatsa Yehova?
22 Taona kuti tikhoza kugwiritsa ntchito Baibulo kuti tione ngati tikadali m’chikhulupiriro komanso kuti Yehova amationa kuti ndife amtengo wapatali. N’zoona kuti m’dzikoli sitingapeweretu kuvutika komanso kukhumudwa. Koma tonsefe tikhoza kusangalatsa Yehova n’kudzapulumuka ngati tipirirabe n’kumamutumikira mokhulupirika.—Mat. 24:13.


c: text/html

text:
Tumikirani Mulungu Mokhulupirika Ngakhale Kuti Mukukumana ndi “Masautso Ambiri”
“Tiyenera kukumana ndi masautso ambiri kuti tikalowe mu ufumu wa Mulungu.”—MAC. 14:22.
1. N’chifukwa chiyani atumiki a Mulungu sadabwa akakumana ndi masautso?
SITIYENERA kudabwa ndi “masautso ambiri” amene tizikumana nawo tisanalandire mphoto ya moyo wosatha. Kaya tangoyamba kumene kutumikira Yehova kapena tamutumikira kwa nthawi yaitali, timadziwa kuti m’dziko la Satanali tonsefe timakumana ndi mavuto.—Chiv. 12:12.
2. (a) Kuwonjezera pa mavuto amene amagwera anthu onse, kodi Akhristu amakumana ndi masautso ati? (Onani chithunzi pamwambapa.) (b) Kodi ndi ndani amene amachititsa kuti tizizunzidwa? (c) Kodi timadziwa bwanji kuti ndi iyeyo amene amachititsa?
2 Kuwonjezera pa mavuto amene amagwera anthu onse, Akhristu amakumana ndi masautso ena. (1 Akor. 10:13) Kodi masautso ake ndi ati? Iwo amazunzidwa kwambiri chifukwa chotsatira malamulo a Mulungu. Yesu anauza otsatira ake kuti: “Kapolo sali wamkulu kuposa mbuye wake. Ngati anazunza ine, inunso adzakuzunzani.” (Yoh. 15:20) Kodi ndi ndani amene amachititsa kuti Akhristu azizunzidwa? Si winanso koma Satana. Baibulo limanena kuti iye ali ngati “mkango wobangula” umene ukufuna kuti “umeze” anthu a Mulungu. (1 Pet. 5:8) Satana amagwiritsa ntchito njira iliyonse imene akuona kuti ingamuthandize kusokoneza Akhristu. Mwachitsanzo, tiyeni tione zimene zinachitikira mtumwi Paulo.
PAULO ANAZUNZIDWA KU LUSITARA
3-5. (a) Kodi Paulo anakumana ndi mavuto ati ku Lusitara? (b) N’chifukwa chiyani tinganene kuti mawu ake onena za masautso anali olimbikitsa?
3 Paulo ankazunzidwa chifukwa cha chikhulupiriro chake. (2 Akor. 11:23-27) Kwina kumene anazunzidwa ndi ku Lusitara. Paulo ndi Baranaba ali kumeneku anachiritsa munthu amene anabadwa wolumala. Atangotero, anthu anayamba kuwatamanda ngati kuti iwowo ndi milungu. Atumwiwa anachita kuchonderera anthuwo kuti asawalambire. Koma pasanapite nthawi, kunafika Ayuda ena amene ananena mabodza okhudza atumwiwo. Ndiye zitangotero kunaipiratu. Anthuwo anaponya Paulo miyala n’kumusiya poganiza kuti wafa.—Mac. 14:8-19.
4 Paulo ndi Baranaba atachoka ku Debe “anabwerera ku Lusitara, ku Ikoniyo ndi ku Antiokeya. M’malo onsewa anali kulimbitsa mitima ya ophunzira ndi kuwalimbikitsa kuti akhalebe m’chikhulupiriro. Anali kuwauza kuti: ‘Tiyenera kukumana ndi masautso ambiri kuti tikalowe mu ufumu wa Mulungu.’” (Mac. 14:21, 22) Mwinatu mukudabwa ndi mawu amene ananenawa. Tikutero chifukwa chakuti mfundo yoti tiyenera kukumana ndi “masautso ambiri” ikuoneka kuti ndi yosalimbikitsa. Ndiye zinatheka bwanji kuti Paulo ndi Baranaba ‘alimbitse mitima ya ophunzira’ powauza kuti ayenera kukumana ndi masautso?
5 Kuti tiyankhe funsoli, tiyeni tione bwinobwino mawu a Paulo pa lembali. Iye sanangonena kuti: “Tiyenera kukumana ndi masautso ambiri,” n’kuimira pomwepo. M’malomwake anati: “Tiyenera kukumana ndi masautso ambiri kuti tikalowe mu ufumu wa Mulungu.” Choncho Paulo analimbikitsa anzakewo powauza zinthu zabwino zimene zingachitike akakhalabe okhulupirika. Zimene ankanenazi sizinali nkhambakamwa chabe. Paja Yesu ananenanso kuti: “Yekhayo amene adzapirire mpaka pa mapeto ndi amene adzapulumuke.”—Mat. 10:22.
6. Kodi anthu akapirira adzalandira mphoto iti?
6 Ifenso tikapirira tidzalandira mphoto. Odzozedwa adzalandira mphoto yokalamulira ndi Yesu kumwamba. Koma a “nkhosa zina” adzalandira moyo wosatha padziko lapansi “ndipo mmenemo mudzakhala chilungamo.” (Yoh. 10:16; 2 Pet. 3:13) Koma monga Paulo ananenera, tizikumana ndi masautso ambiri tisanalandire mphotoyo. Tiyeni tikambirane mitundu iwiri ya masautso imene tingakumane nayo.
AKHRISTU AMAZUNZIDWA
7. Kodi masautso ena amene Akhristu angakumane nawo ndi ati?
7 Yesu ananeneratu kuti: “Anthu adzakuperekani kumakhoti aang’ono, ndipo adzakukwapulani m’masunagoge ndi kukuimikani pamaso pa abwanamkubwa ndi mafumu.” (Maliko 13:9) Mawuwa akusonyeza kuti masautso ena amene Akhristu angakumane nawo ndi kuzunzidwa. Ndipo atsogoleri achipembedzo kapena andale ndi amene angayambitse zimenezi. (Mac. 5:27, 28) Koma taganiziraninso za chitsanzo cha Paulo. Kodi iye anabwerera m’mbuyo chifukwa chodziwa kuti azunzidwa? Ayi.—Werengani Machitidwe 20:22, 23.
8, 9. (a) Kodi Paulo anasonyeza bwanji kuti anali wotsimikiza kupirira masautso? (b) Kodi masiku anonso anthu asonyeza bwanji mtima wa Paulowu?
8 Satana anachititsa kuti Paulo azunzidwe. Koma iye analimba mtima n’kunena kuti: “Moyo wanga sindikuuona ngati wofunika kapena wamtengo wapatali kwa ine ayi. Chimene ndikungofuna n’chakuti ndimalize kuthamanga mpikisano umenewu, komanso kuti ndimalize utumiki umene ndinalandira kwa Ambuye Yesu basi. Ndikungofuna kuchitira umboni mokwanira za uthenga wabwino wa kukoma mtima kwakukulu kwa Mulungu.” (Mac. 20:24) Zikuonekeratu kuti Paulo sankachita mantha chifukwa chodziwa kuti azunzidwa. M’malomwake, anatsimikiza mumtima kuti apirira masautsowo zivute zitani. Zimene ankafunitsitsa kwambiri ndi “kuchitira umboni mokwanira” ngakhale atakumana ndi masautso.
9 Masiku ano, abale ndi alongo ambiri amasonyeza mtima womwewu. Mwachitsanzo, m’dziko lina a Mboni ena anapirira atatsekeredwa m’ndende kwa zaka pafupifupi 20 chifukwa chokana usilikali. Mlandu wawo sunapite kukhoti chifukwa boma la dzikoli linalibe malamulo oteteza anthu okana kulowa usilikali. Ali kundendeko, anzawo ndiponso achibale awo ankakanizidwa kudzawaona. Ndipo ena ankamenyedwa kapena kuzunzidwa m’njira zina.
10. N’chifukwa chiyani sitiyenera kuopa tikakumana ndi masautso mwadzidzidzi?
10 Abale athu kumadera ena amapirira masautso amene amabwera mwadzidzidzi. Izi zikakuchitikirani, musachite mantha. Taganizirani za Yosefe. Iye anagulitsidwa kuti akhale kapolo koma Yehova “anamulanditsa m’masautso ake onse.” (Mac. 7:9, 10) Yehova angakuthandizeninso. Musaiwale kuti “Yehova amadziwa kupulumutsa anthu odzipereka kwa iye akakhala pa mayesero.” (2 Pet. 2:9) Kodi mupitiriza kudalira Yehova podziwa kuti iye angakupulumutseni m’dziko loipali n’kukupatsani moyo wosatha mu Ufumu wake? Palitu zifukwa zomveka zokuchititsani kumudalira, kupirira ndiponso kulimba mtima mukamazunzidwa.—1 Pet. 5:8, 9.
NJIRA ZINA ZIMENE SATANA AMAGWIRITSA NTCHITO
11. Kodi njira zina zimene Satana amagwiritsa ntchito zimasiyana bwanji ndi kuzunzidwa?
11 Masautso ena amene timakumana nawo amakhala ovuta kuwazindikira. Kodi masautsowa amasiyana bwanji ndi kuzunzidwa? Tikamazunzidwa zimakhala ngati mphepo yamkuntho yabwera n’kuwonongeratu nyumba yathu nthawi imodzi. Koma masautso enawo amakhala ngati chiswe chimene chikudya nyumba yathu pang’onopang’ono mpaka nyumbayo n’kugwa. Vuto ndi lakuti nthawi zina, masautso oterewa timawazindikira zinthu zitavuta kale.
12. (a) Kodi ndi vuto liti limene Satana amafuna kupezerapo mwayi ndipo zimenezi zingakhudze bwanji chikhulupiriro chathu? (b) N’chifukwa chiyani Paulo ankakhumudwa nthawi zina?
12 Satana amafunitsitsa kusokoneza ubwenzi wathu ndi Yehova pogwiritsa ntchito mazunzo. Koma angagwiritsenso ntchito njira zina zovuta kuzizindikira zimene zingawononge chikhulupiriro chathu mwapang’onopang’ono. Mwachitsanzo, tikakhumudwa Satana angapezerepo mwayi. Nayenso mtumwi Paulo ananena kuti nthawi zina ankakhumudwa. (Werengani Aroma 7:21-24.) Tonsefe timadziwa kuti Paulo anali Mkhristu wolimba ndipo mwina anali m’bungwe lolamulira. Ndiye zinatheka bwanji kuti azidziona kuti ndi “munthu wovutika”? Paulo ananena kuti ankadziona choncho chifukwa cha zinthu zina zimene ankalakwitsa. Iye ankafunitsitsa kuchita zabwino koma ankaona mphamvu inayake ikumulepheretsa. Ngati nanunso nthawi zina mumavutika ndi maganizo amenewa, mukhoza kulimbikitsidwa kudziwa kuti Paulo ankavutikanso ndi zimenezi.
13, 14. (a) N’chiyani chimachititsa atumiki a Mulungu ena kukhumudwa? (b) Kodi ndi ndani amene amafuna kuti tifooke, ndipo cholinga chake n’chiyani?
13 Nthawi zina, abale ndi alongo amakhumudwa, kuda nkhawa mwinanso kudziona kuti ndi achabechabe. Chitsanzo pa nkhaniyi ndi mlongo wina amene tangomupatsa dzina loti Deborah. Iye ndi mpainiya wakhama kwambiri koma ananena kuti: “Ndimangokhalira kuganizira zimene ndinalakwitsa ndipo zimandipweteka koopsa. Ndikamaganizira zonse zimene ndalakwitsa ndimaona kuti munthu aliyense ngakhalenso Yehova sangandikonde.”
14 N’chiyani chimachititsa atumiki a Yehova monga Deborah kuvutika chonchi? Pangakhale zifukwa zambiri. Mwachibadwa, anthu ena amangodziona kuti ndi osayenera ndipo amadandaula kwambiri ndi mavuto awo. (Miy. 15:15) Koma ena amayamba kudziona choncho chifukwa cha matenda. Kaya chayambitsa n’chiyani, tiyenera kukumbukira amene akufuna kupezerapo mwayi pa vuto lathulo. Satana ndi amene amafuna kuti tikhumudwe mpaka kusiya kutumikira Yehova. Amafuna kuti ifeyo tizidziimba mlandu waukulu ngati umene iyeyo anapalamula. (Chiv. 20:10) Choncho tizikumbukira nthawi zonse cholinga cha Satana. Iye amagwiritsa ntchito mazunzo kapena njira zina n’cholinga choti tikhumudwe n’kufooka mpaka kufika posiya kutumikira Yehova. Anthu onse a Mulungu ayenera kumenya nkhondo mwamphamvu kuti zimenezi zisawachitikire.
15. Kodi tingatani kuti zinthu zokhumudwitsa zisatifooketse?
15 Tiyeni tiziyesetsa kuti tisagonje pa nkhondoyi. Tiziganizira kwambiri mphoto imene tingalandire. Paja Paulo anauza Akhristu a ku Korinto kuti: “Sitikubwerera m’mbuyo. Koma ngakhale munthu wathu wakunja akutha, ndithudi munthu wathu wamkati akukhalitsidwanso watsopano tsiku ndi tsiku. Pakuti ngakhale kuti masautso amene tikukumana nawo ndi akanthawi ndipo ndi opepuka, masautsowo akutichititsa kuti tilandire ulemerero umene ukukulirakulira komanso wamuyaya.”—2 Akor. 4:16, 17.
KONZEKERANI MASAUTSO PANOPA
16. N’chifukwa chiyani tiyenera kukonzekera masautso panopa?
16 Taona kuti Satana amagwiritsa ntchito “zochita zachinyengo” zosiyanasiyana. (Aef. 6:11) Choncho tonsefe tiyenera kutsatira malangizo a pa 1 Petulo 5:9 akuti: “Khalani olimba m’chikhulupiriro ndipo mulimbane naye.” Kuti tichite zimenezi, tiyenera kudziphunzitsa panopa kuchita zinthu zoyenera. Mwachitsanzo, asilikali amayambiratu kuchita zambiri mwinanso zopweteka n’cholinga choti akhale okonzeka nkhondo ikayamba. Ifenso tiyenera kuchita zimenezi chifukwa ndife asilikali a Yehova. Nafenso sitikudziwa kuti tidzalimbana ndi zinthu zotani m’tsogolo. Choncho ndi nzeru kukonzekera kwambiri panopa chifukwa mpata ndi womwewu. Paulo analembera Akhristu a ku Korinto kuti: “Pitirizani kudziyesa kuti muone ngati mukadali olimba m’chikhulupiriro. Pitirizani kudziyesa kuti mudziwe kuti ndinu munthu wotani.”—2 Akor. 13:5.
17-19. (a) Kodi tingadzifufuze bwanji? (b) Kodi achinyamata angakonzekere bwanji kufotokoza zimene amakhulupirira?
17 Kuti titsatire malangizo a Paulo amenewa tiyenera kudzifufuza. Tingadzifunse kuti: ‘Kodi ndimapemphera nthawi zonse? Anthu akandikakamiza kuchita zinthu zosayenera, kodi ndimamvera Mulungu kapena anthuwo? Kodi ndimapezeka pa misonkhano yonse? Kodi ndimafotokoza molimba mtima zimene ndimakhulupirira? Kodi ndimayesetsa kumvetsa Akhristu anzanga akalakwitsa zinthu podziwa kuti nanenso ndimalakwitsa? Kodi ndimagonjera anthu amene akutsogolera mumpingo ndiponso m’gulu la Yehova padziko lonse?
18 Pa mafunso apamwambapa, lina ndi lokhudza kufotokoza molimba mtima zimene timakhulupirira ndipo lina ndi lokhudza kusatengera anzathu. Akhristu achinyamata ambiri ayenera kuchita zimenezi kusukulu. Iwo amayesetsa kuti asachite manyazi kapena mantha pouza anthu zimene amakhulupirira. Magazini athu ali ndi mfundo zimene zingathandize pa nkhaniyi. Mwachitsanzo, Galamukani! ya July 2009 imafotokoza zimene wachinyamata angayankhe ngati anzake kusukulu amufunsa mafunso pa nkhani zosiyanasiyana. Makolo ayenera kuyeseza nkhani ngati zimenezi ndi ana awo kuti akhale okonzeka akakumana nazo kusukulu.
19 N’zoona kuti nthawi zina zimakhala zovuta kufotokoza maganizo athu kapena kuchita zimene Yehova amafuna. Tikamaweruka kuntchito timatopa kwambiri ndipo mwina timachita kudzikakamiza kupita kumisonkhano. Kapena timaona kuti n’zovuta kudzuka msanga kuti tikalalikire. Koma kumbukirani kuti ngati mwazolowera kuchita zinthu ngati zimenezi, sizingakuvuteni mukadzakumana ndi mayesero akuluakulu.
20, 21. (a) Kodi kuganizira kwambiri za dipo kungatithandize bwanji? (b) Kodi tiyenera kuyesetsa kuchita chiyani?
20 Nanga tingatani kuti zinthu zokhumudwitsa zisatifooketse? Chinthu chimodzi chimene chingatithandize ndi kuganizira kwambiri za dipo. Mtumwi Paulo anachita zimenezi. Nthawi zina ankavutika kwambiri maganizo koma ankadziwanso kuti Khristu anafera anthu ochimwa osati angwiro. Ndiye ankaona kuti iye ndi mmodzi mwa ochimwawo ndipo analemba kuti: “Ndikukhala mokhulupirira Mwana wa Mulungu, amene anandikonda ndi kudzipereka yekha chifukwa cha ine.” (Agal. 2:20) Paulo ankakhulupirira dipo ndipo ankaona kuti linaperekedwa chifukwa cha iye.
21 Kuona kuti dipo ndi mphatso imene Yehova wapereka kwa inuyo kungakuthandizeninso kwambiri. Koma sikuti kukhumudwa kudzatheratu nthawi yomweyo. Mwina ena a ife tizilimbana ndi vutoli mpaka mapeto a dziko loipali. Koma musaiwale kuti anthu amene sataya mtima ndi amene adzalandire mphoto. Nthawi imene Ufumu wa Mulungu udzakhazikitsa mtendere ndiponso kuchotsa uchimo ikuyandikira kwambiri. Choncho yesetsani kuti mudzalowe mu Ufumuwo ngakhale kuti mukukumana ndi masautso ambiri.

robotstxt: allowed

filter: keep


text:
MUTU 7
Anthu Amene Anamwalira Adzakhalanso ndi Moyo
Kodi n’chiyani chimatitsimikizira kuti akufa adzaukadi?
Kodi n’chiyani chimasonyeza kuti Yehova amafunitsitsa kuukitsa akufa?
Kodi ndi anthu otani amene adzaukitsidwe?
1-3. Kodi tonsefe tikuthamangitsidwa ndi mdani uti, ndipo n’chifukwa chiyani kukambirana zimene Baibulo limaphunzitsa kuli kothandiza?
TAYEREKEZANI kuti mukuthamangitsidwa ndi mdani woopsa kwambiri. Mdaniyo ndi wamphamvu komanso amadziwa kuthamanga kukuposani. Mumadziwa kuti ndi wankhanza chifukwa munamuonapo akupha anzanu ena. Mukuyesetsa kuthawa koma akuoneka kuti akukupezani. Mukuona kuti nthawi iliyonse akhoza kukugwirani. Kodi mungamve bwanji ngati mwadzidzidzi pafika munthu wodzakupulumutsani? Iye ndi wamphamvu kwambiri kuposa mdani wanuyo ndipo akulonjeza kuti akuthandizani.
2 Tinganene kuti aliyense panopa akuthamangitsidwa ndi mdani wangati ameneyu. Monga tinaphunzirira m’Mutu 6, Baibulo limanena kuti imfa ndi mdani wathu. Palibe munthu amene angathawe imfa kapena kulimbana nayo. Ambiri taonapo imfa ikupha achibale athu komanso anzathu. Koma Yehova ndi wamphamvu kwambiri kuposa imfa. Iye ndi Mpulumutsi wachikondi amene wasonyeza kale kuti akhoza kugonjetsa imfa. Ndipo analonjeza kuti adzawononga mdani ameneyu ndipo sadzapezekanso. Baibulo limaphunzitsa kuti: “Imfa . . . monga mdani womalizira, idzawonongedwa.” (1 Akorinto 15:26) Imeneyi ndi nkhani yosangalatsa kwambiri.
3 Choyamba tiyeni tikambirane mmene timamvera mnzathu kapena m’bale wathu akamwalira. Kukumbukira mmene timamvera kungatithandize kuyamikira zinthu zosangalatsa zimene Yehova adzachite. Yehova amalonjeza kuti akufa adzakhalanso ndi moyo. (Yesaya 26:19) Izi zikusonyeza kuti anthu amene anamwalira adzaukitsidwa.
MMENE TIMAMVERA WACHIBALE KAPENA MNZATHU AKAMWALIRA
4. (a) N’chifukwa chiyani tinganene kuti mmene Yesu anamvera Lazaro atamwalira zikutiphunzitsa mmene Yehova amaonera imfa? (b) Kodi Yesu ankakonda kucheza ndi anthu ati?
4 Wachibale kapena mnzathu akamwalira timakhala ndi chisoni chachikulu komanso timathedwa nzeru. Zikatere tiyenera kudalira Mawu a Mulungu kuti atilimbikitse. (Werengani 2 Akorinto 1:3, 4.) Baibulo limatithandiza kudziwa mmene Yehova ndi Yesu amaonera imfa. Yesu, yemwe ankatsanzira makhalidwe a Atate ake, anamva chisoni mnzake atamwalira. (Yohane 14:9) Nthawi zambiri Yesu akakhala ku Yerusalemu ankakonda kupita kunyumba kwa Lazaro ndi alongo ake, Marita ndi Mariya, omwe ankakhala m’tawuni yotchedwa Betaniya. Yesu ankagwirizana kwambiri ndi anthu amenewa. Baibulo limati: “Yesu anali kukonda onsewa, Marita ndi m’bale wake, ndiponso Lazaro.” (Yohane 11:5) Koma monga mmene tinaphunzirira m’mutu wapitawu, patapita nthawi Lazaro anamwalira.
5, 6. (a) Kodi Yesu anachita chiyani atangoona achibale ndi anzake a Lazaro? (b) Timalimbikitsidwa bwanji tikamva kuti Yesu anagwidwa ndi chisoni?
5 Kodi Yesu anamva bwanji mnzake wapamtima atamwalira? Baibulo limatiuza kuti Yesu anapita kukakhala ndi achibale ndiponso anzake a Lazaro pa nthawi ya chisoniyi. Iye atangoona anthuwo, anakhudzidwa kwambiri moti “anadzuma povutika mumtima ndi kumva chisoni.” Ndipo Baibulo limapitiriza kufotokoza kuti: “Yesu anagwetsa misozi.” (Yohane 11:33, 35) Kodi Yesu anamva chisoni choncho chifukwa choti sadzaonananso ndi Lazaro? Ayi, iye ankadziwa kuti achita zinazake zosangalatsa. (Yohane 11:3, 4) Komabe anali ndi chisoni chifukwa ankadziwa mmene zimapwetekera munthu amene umam’konda akamwalira.
6 Timalimbikitsidwa tikamamva kuti Yesu anagwidwa ndi chisoni chifukwa zimatiphunzitsa kuti iyeyo limodzi ndi Atate ake, Yehova, amadana ndi imfa. Koma Yehova Mulungu ali ndi mphamvu zothetsa imfa imeneyi. Tiyeni tione zimene Mulungu anamuthandiza Yesu kuchita.
“LAZARO, TULUKA!”
7, 8. Malinga n’kuona kwa anthu, n’chifukwa chiyani zinkaoneka ngati panalibe chimene chikanachitika kwa Lazaro, koma kodi Yesu anachita chiyani?
7 Lazaro anaikidwa m’phanga n’kutsekapo ndi mwala waukulu. Yesu atafika paphangapo anauza anthu kuti achotse mwala umene anatsekerawo. Marita analetsa kuti asachite zimenezo chifukwa panali patadutsa masiku 4 chimuikireni m’manda, choncho ankaona kuti thupi la Lazaro linali litayamba kuwonongeka. (Yohane 11:39) Malinga n’kuona kwa anthu, palibenso chimene chikanachitika.
8 Mwalawo utachotsedwa, Yesu anafuula mwamphamvu kuti: “Lazaro, tuluka!” Ndiyeno kodi chinachitika n’chiyani? “Amene anali wakufa uja anatuluka.” (Yohane 11:43, 44) Tangoganizani mmene alongo ake, achibale komanso anzake anasangalalira kumuonanso Lazaro ali wamoyo. Ayenera kuti ankangoona ngati akulota chifukwa anali atatsimikiza kuti wamwaliradi. N’zodziwikiratu kuti ambiri anamukumbatira mosangalala. Pamenepatu imfa inali itagonjetsedwa.
9, 10. (a) Kodi Yesu anasonyeza kuti mphamvu zoukitsira Lazaro anazitenga kuti? (b) Kodi nkhani za m’Baibulo za anthu amene anaukitsidwa zimatithandiza bwanji?
9 Yesu sananene kuti anaukitsa Lazaro ndi mphamvu zake. M’pemphero limene anapereka asanaitane Lazaro, anasonyeza kuti Yehova ndi amene ali ndi mphamvu zoukitsa munthu. (Werengani Yohane 11:41, 42.) Komatu kameneka sikanali koyamba kuti Yehova aukitse munthu. Lazaro ndi mmodzi mwa anthu 9 otchulidwa m’Baibulo amene anaukitsidwa. * Nkhani zimenezi zimasangalatsa kwambiri ukamaziwerenga. Zimatiphunzitsa kuti Mulungu alibe tsankho chifukwa ena mwa anthu amene anaukitsidwawo anali ana, akuluakulu, amuna, akazi, Aisiraeli komanso anthu a mitundu ina. Nkhani zimenezi zimasonyeza kuti anthu ankasangalala kwambiri munthu akaukitsidwa. Mwachitsanzo, Yesu ataukitsa kamtsikana kena, makolo ake “anasangalala kwambiri.” (Maliko 5:42) Yehova anali atawachitira zinthu zosaiwalika.
10 N’zoona kuti anthu amene anaukitsidwa ndi Yesu anamwaliranso patapita nthawi. Koma kodi zimenezi zikutanthauza kuti kuwaukitsa kunali kopanda phindu? Ayi, chifukwa nkhanizi zimatithandiza kutsimikizira zimene Baibulo limalonjeza zoti akufa adzauka.
ZIMENE TINGAPHUNZIRE PA NKHANI ZOKHUDZA ANTHU AMENE ANAUKITSIDWA
11. Kodi kuukitsidwa kwa Lazaro kumatsimikizira bwanji mfundo yopezeka pa Mlaliki 9:5?
11 Baibulo limanena kuti “akufa sadziwa chilichonse.” (Mlaliki 9:5) Iwo salinso ndi moyo kwinakwake komanso palibe chimene amadziwa. Nkhani ya Lazaro imatsimikizira zimenezi. Kodi Lazaro ataukitsidwa ankauza anthu zoti anali kumwamba ndipo waona zinthu zinazake zochititsa chidwi? Kapena ankawauza zinthu zoopsa zimene zimachitika kumoto? Ayi, Baibulo silifotokoza kuti Lazaro analankhulapo zinthu ngati zimenezi. Pa masiku onse 4 amene anali atamwalira, iye ‘sankadziwa chilichonse.’ Lazaro anali mu tulo ta imfa.—Yohane 11:11.
12. N’chifukwa chiyani sitingakayikire zoti Lazaro anaukitsidwadi?
12 Nkhani ya kuukitsidwa kwa Lazaro imatiphunzitsanso kuti nkhani yoti akufa adzauka ndi yoona, osati yongopeka. Yesu anaukitsa Lazaro pamaso pa anthu ambirimbiri. Ngakhale atsogoleri achipembedzo omwe ankadana ndi Yesu, sanatsutse zoti iye anaukitsadi Lazaro. M’malo mwake iwo anati: “Kodi tichite chiyani pamenepa, chifukwa munthu uyu [Yesu] akuchita zizindikiro zochuluka?” (Yohane 11:47) Ndipo anthu ambiri ankapita kukaona munthu amene anaukitsidwayo. Chifukwa cha zimenezi, anthu ambiri anayamba kukhulupirira Yesu. Akaona Lazaro ankaona umboni wosatsutsika woti Yesu anatumidwadi ndi Mulungu. Umboni umenewu unali wamphamvu kwambiri moti mpaka atsogoleri ena achiyuda anayamba kupangana zoti angopha Yesu ndi Lazaro yemwe.—Yohane 11:53; 12:9-11.
13. Kodi n’chiyani chimatitsimikizira kuti Yehova angathe kuukitsa akufa?
13 Kodi ndi nzeru kukhulupirira kuti akufa adzaukitsidwa? Inde, chifukwa Yesu ananena kuti tsiku lina “onse ali m’manda achikumbutso” adzaukitsidwa. (Yohane 5:28) Yehova ndi amene analenga zinthu zonse zamoyo. Ndiye kodi zingamuvute kuti alengenso moyo wa zinthu zimene zinafa? Komano kuti achite zimenezi akufunika kukhala ndi luso lokumbukira anthu amene anamwalirawo. Kodi iye angathe kukumbukira anzathu komanso abale athu amene anamwalira? Kumwamba kuli nyenyezi zosawerengeka, koma Mulungu amadziwa nyenyezi iliyonse ndi dzina lake lomwe. (Yesaya 40:26) Zimenezi zikusonyeza kuti Yehova Mulungu angathe kukumbukira zonse zokhudza anthu amene anamwalira ndipo ndi wokonzeka kuwaukitsa.
14, 15. Malinga ndi zimene Yobu ananena, kodi n’chiyani chimasonyeza kuti Yehova amafunitsitsa kuukitsa akufa?
14 Koma kodi Yehova amafunadi kuukitsa akufa? Inde ndipo ndi zimene Baibulo limanena. Yobu anafunsa kuti: “Munthu akafa, kodi angakhalenso ndi moyo?” Yobu anatchula zoyembekezera m’manda mpaka itakwana nthawi imene Mulungu adzamukumbukire. Iye anauza Yehova kuti: “Inu mudzaitana ndipo ine ndidzayankha. Mudzalakalaka ntchito ya manja anu.”—Yobu 14:13-15.
15 Tangoganizani, Yehova amachita kulakalaka nthawi imene adzaukitse anthu akufa. Kodi si zosangalatsa kudziwa kuti Yehova amafunitsitsa kuukitsa akufa? Koma kodi ndi anthu otani omwe adzaukitsidwe, ndipo akadzaukitsidwa azidzakhala kuti?
“ONSE ALI M’MANDA ACHIKUMBUTSO”
16. Kodi akufa adzaukitsidwira padziko lapansi lotani?
16 Nkhani za m’Baibulo zonena za anthu amene anaukitsidwa zimatiphunzitsa zambiri zokhudza kuukitsidwa kwa anthu kumene kudzachitike m’tsogolo. Anthu amene anaukitsidwa m’mbuyomu anapitiriza kukhala ndi anzawo komanso achibale awo. Ndi mmenenso zidzakhalire pa kuukitsidwa kumene kukubwera kutsogoloku. Kungoti pa nthawiyi zinthu zidzakhala bwino kwambiri kuposa mmene zinalili nthawi imeneyo. Chifukwa monga mmene tinaphunzirira m’mutu 3, Mulungu adzabwezeretsa paradaiso padziko lonse lapansili. Ndiye kuti akufa sadzaukitsidwira m’dziko la nkhondo, chiwawa komanso matenda. Choncho iwo adzakhala ndi mwayi wokhala ndi moyo wosatha padziko lapansi lamtendere.
17. Kodi ndi ndani amene adzaukitsidwe?
17 Kodi ndi ndani amene adzaukitsidwe? Yesu ananena kuti “onse ali m’manda achikumbutso adzamva mawu ake [Yesu] ndipo adzatuluka.” (Yohane 5:28, 29) Komanso lemba la Chivumbulutso 20:13 limati: “Nyanja inapereka akufa amene anali mmenemo. Nayonso imfa ndi Manda zinapereka akufa amene anali mmenemo.” (Onani Zakumapeto, tsamba 212-213.) M’manda a anthu onse simudzakhalanso mtembo ngakhale umodzi. Anthu osawerengeka amene ali mmenemo adzakhalanso ndi moyo. Mtumwi Paulo ananena kuti: “Kudzakhala kuuka kwa olungama ndi osalungama omwe.” (Machitidwe 24:15) Kodi mawu amenewa akutanthauza chiyani?
18. Kodi “olungama” amene adzaukitsidwe akuphatikizapo ndani, nanga kudziwa kuti akufa adzauka kungakuthandizeni bwanji?
18 “Olungama” omwe adzaukitsidwe akuphatikizapo anthu ambiri amene timawawerenga m’Baibulo, omwe anakhala ndi moyo Yesu asanabwere padziko lapansi. Mwina mungakumbukire kuti kunali anthu ngati Nowa, Abulahamu, Sara, Mose, Rute, Esitere, ndi ena ambiri. Chaputala 11 cha Aheberi chimafotokoza zokhudza ena mwa amuna ndi akazi okhulupirika amenewa. Koma “olungama” amenewa akuphatikizaponso atumiki a Yehova amene amamwalira m’nthawi yathu ino. Chifukwa timadziwa kuti akufa adzauka, sitimaopa kufa.—Aheberi 2:15.
19. Kodi anthu “osalungama” ndi ati, nanga Yehova adzawapatsa mwayi wotani?
19 Koma nanga bwanji za anthu amene sanatumikire kapena kumvera Yehova chifukwa choti sanamudziwe? Anthu ambirimbiri “osalungama” amenewa sadzaiwalidwa. Adzaukitsidwa n’kupatsidwa mwayi woti aphunzire za Mulungu woona ndi kum’tumikira. Mkati mwa zaka 1,000, akufa adzaukitsidwa ndi kupatsidwa mwayi wotumikira Yehova limodzi ndi anthu okhulupirika padziko lapansi. Imeneyi idzakhala nthawi yosangalatsa kwambiri. Nthawi imeneyi ndi yomwe imatchulidwa m’Baibulo kuti Tsiku la Chiweruzo. *
20. Kodi Gehena n’chiyani, ndipo kumapita anthu otani?
20 Kodi zimenezi zikutanthauza kuti anthu onse amene anamwalira adzaukitsidwa? Ayi. Baibulo limanena kuti akufa ena ali “m’Gehena.” (Luka 12:5) Dzina lakuti Gehena linachokera ku dzala linalake limene linali kunja kwa mzinda wakale wa Yerusalemu. Kumalo amenewa ndi komwe ankawotcherako zinyalala komanso mitembo ya anthu. Anthu amene mitembo yawo inkatayidwa kumeneko ndi omwe ankaonedwa ndi Ayuda ngati zigawenga zoopsa zosayenera kuikidwa m’manda mwadongosolo. Anthu amenewa ankawaonanso kuti sangaukitsidwe. Choncho dzina lakuti Gehena ndi loyenera kugwiritsidwa ntchito pofotokoza za anthu oipa amene sadzaukitsidwa. Ngakhale kuti Yesu ndi amene wapatsidwa udindo woweruza amoyo ndi akufa, Yehova ndi amene ali woweruza wamkulu. (Machitidwe 10:42) Iye sadzaukitsa anthu oipa omwe sakufuna kusintha.
ENA AMAUKITSIDWA KUTI AKAKHALE KUMWAMBA
21, 22. (a) Kodi anthu ena amene adzaukitsidwe adzakhala kuti? (b) Kodi ndi ndani anali woyamba kuukitsidwa monga mzimu?
21 Baibulo limanena kuti anthu ena amene adzaukitsidwe adzakhala ndi thupi lauzimu ndipo azidzakhala kumwamba. M’Baibulo muli chitsanzo chimodzi chokha cha munthu amene anaukitsidwa n’kupita kumwamba, yemwe ndi Yesu Khristu.
22 Yesu ataphedwa, Yehova sanalole kuti Mwana wake wokhulupirikayu akhalebe m’manda. (Salimo 16:10; Machitidwe 13:34, 35) Mulungu anaukitsa Yesu ndi thupi lauzimu. Mtumwi Petulo anafotokoza kuti Khristu “anaphedwa m’thupi, koma anaukitsidwa monga mzimu.” (1 Petulo 3:18) Chimenechi chinali chozizwitsa chachikulu kwambiri. Yesu anaukitsidwadi ndipo anakhalanso ndi moyo ngati munthu wauzimu wamphamvu. (Werengani 1 Akorinto 15:3-6.) Yesu anali munthu woyamba kuukitsidwa n’kupita kumwamba, koma si kuti ndi womaliza.—Yohane 3:13.
23, 24. Kodi anthu amene amatchulidwa kuti “kagulu kankhosa” ndi ndani, ndipo alipo angati?
23 Atatsala pang’ono kubwerera kumwamba, Yesu anauza otsatira ake okhulupirika kuti ‘akukawakonzera malo’ kumwambako. (Yohane 14:2) Iye amatchula anthu amene adzapite kumwamba kuti ndi “kagulu ka nkhosa.” (Luka 12:32) Kodi Akhristu okhulupirika amenewa adzakhalapo angati? Malinga ndi Chivumbulutso 14:1, mtumwi Yohane ananena kuti: “Nditayang’ana, ndinaona Mwanawankhosa [Yesu Khristu] ataimirira paphiri la Ziyoni. Limodzi naye panali enanso 144,000 olembedwa dzina lake ndi dzina la Atate wake pamphumi pawo.”
24 Akhristu 144,000 amenewa, omwe akuphatikizapo atumwi okhulupirika a Yesu, kuukitsidwa kwawo n’koti akakhale kumwamba. Koma kodi kuukitsidwa kwawo kudzachitika liti? Mtumwi Paulo analemba kuti kudzachitika m’nthawi ya kukhalapo kwa Khristu. (1 Akorinto 15:23) Panopa tili kale m’nthawi imeneyi ndipo tidzaphunzira zambiri m’Mutu 9. Choncho anthu ochepa otsala am’gulu la 144,000 amene amamwalira masiku ano, amaukitsidwa nthawi yomweyo n’kupita kumwamba. (1 Akorinto 15:51-55) Koma anthu ambiri amayembekezera kudzaukitsidwa m’tsogolo ndipo adzakhala m’Paradaiso padziko lapansi pompano.
25. Kodi tidzakambirana chiyani m’mutu wotsatira?
25 Zimenezi zikutitsimikizira kuti Yehova adzagonjetsadi imfa yomwe ndi mdani wathu ndipo sidzakhalaponso. (Werengani Yesaya 25:8.) Koma mwina mungakhale ndi funso lakuti, ‘Kodi anthu amene adzapite kumwambawo azikachita chiyani?’ Adzalamulira nawo mu Ufumu wakumwamba wa Mulungu. Tidzakambirana zambiri za Ufumu umenewu m’mutu wotsatira.
^ ndime 9 Nkhani za anthu ena amene anaukitsidwa zimapezeka pa 1 Mafumu 17:17-24; 2 Mafumu 4:32-37; 13:20, 21; Mateyu 28:5-7; Luka 7:11-17; 8:40-56; Machitidwe 9:36-42; ndi Machitidwe 20:7-12.
^ ndime 19 Kuti mudziwe zambiri zokhudza Tsiku la Chiweruzo ndiponso zimene Mulungu adzaone poweruza anthu ,onani Zakumapeto, tsamba 213-215.


text:
KUCHEZA NDI | IRÈNE HOF LAURENCEAU
Dokotala wa Mafupa Akufotokoza za Chikhulupiriro Chake
Dokotala wina, dzina lake Irène Hof Laurenceau, amapanga maopaleshoni amafupa ku Switzerland. Poyamba ankakayikira zoti kuli Mulungu. Koma kenako anasintha maganizo ndipo anayamba kukhulupirira zoti kuli Mulungu komanso kuti analenga zinthu zonse. Mtolankhani wa Galamukani! anacheza naye kuti adziwe za chikhulupiriro chake komanso za ntchito yake.
Munayamba bwanji kuchita chidwi ndi zasayansi?
Ndili mwana ndinkakonda zinthu zachilengedwe. Ndinakulira kumudzi wokongola wotchedwa Richterswil, womwe uli m’mphepete mwa nyanja ya Zurich, ku Switzerland. Makolo komanso azibale anga ankakonda kunditenga koyenda ndipo ankandiuza zokhudza nyama komanso zomera zomwe tinkaziona.
N’chifukwa chiyani munaphunzira za mafupa?
Nthawi inayake, bambo anga ankagwira ntchito yothandizira m’chipinda chopangira opaleshoni pachipatala china cha m’dera lathu. Zimenezi zinawachititsa kuti azitiuza zinthu zokhudza maopaleshoni. Zimene ankatiuzazo zinkandisangalatsa kwambiri moti nditakula ndinasankha kuphunzira za opaleshoni ya mafupa. Ndinkafunitsitsa kudziwa mmene mafupa amagwirira ntchito. Munthu wopanga opaleshoni ya mafupa amafunika kudziwa mmene zinthu zosiyanasiyana zimapangidwira kuti athe kukonzanso mafupa, minyewa komanso minofu yolumikiza mafupa.
Ndimasangalala kwambiri ndikaona kuti anthu amene ndawathandiza akuchira. Komanso ndimakonda kugwira ntchito yothandiza anthu.
Munayamba bwanji kukayikira zoti kuli Mulungu?
Ndinayamba kukayikira zoti kuli Mulungu ndili wachinyamata ndipo panali zinthu ziwiri zomwe zinkandipangitsa kuti ndizikayikira. Choyamba, ndinkaona kuti akuluakulu ena a tchalitchi ankachita makhalidwe oipa ndipo zimenezi zinkandikhumudwitsa. Chachiwiri, aphunzitsi athu a Biology ankakhulupirira kuti zamoyo zonse zinachita kusintha kuchokera ku zamoyo zina. Choncho nanenso ndinayamba kukhulupirira zimenezi makamaka nditapita ku yunivesite.
N’chifukwa chiyani munkakhulupirira zimenezi?
Ndinkakhulupirira kuti zimene aphunzitsi anga amanena n’zoona. Komanso ndinkaona kuti mitundu ina ya nyama imafanana ndipo zimenezi zinali ngati umboni wakuti mitundu ya nyama inachita kusintha kuchokera ku zamoyo zina. Zinandipangitsanso kukhulupirira maganizo oti kusintha kwa maselo kumapangitsa kuti kubadwe mitundu ina ya zamoyo.
Ndiye n’chiyani chinakupangitsani kusintha maganizo?
Mnzanga wina anandiuza kuti ndipite naye ku misonkhano ya Mboni za Yehova. Ndinachita chidwi kwambiri ndi mmene anandilandilira komanso nkhani zimene zinakambidwa kumeneko. Kenako mayi wina wa Mboni anabwera kunyumba kwanga ndipo ndinamufunsa kuti: “Kodi ndingadziwe bwanji kuti zimene Baibulo limanena ndi zoona?”
Mayiyo anandisonyeza maulosi a m’Baibulo omwe akukwaniritsidwa masiku ano. Mwachitsanzo, anandionetsa ulosi umene Yesu ananena wokhudza zimene zizidzachitika m’masiku otsiriza monga nkhondo padziko lonse, zivomezi zamphamvu, miliri komanso njala. * Anandionetsanso maulosi omwe ankasonyeza kuti m’masiku otsiriza anthu sazidzakondana, adzakhala adyera komanso oipa. * Kenako, ndinayamba kuphunzira Baibulo ndipo ndinaona kuti nthawi zonse zimene Baibulo limalosera zimachitikadi. Ndinayambanso kuganizira mofatsa zimene ndinkakhulupirira zoti zamoyo zinachita kusintha kuchokera ku zamoyo zina.
Kodi ntchito yanu yakuthandizani kudziwa kumene kunachokera zamoyo zonse?
Eya yandithandiza. Pa nthawi imene ndinkaphunzira Baibulo, ndinkaphunziranso za opaleshoni ya pabondo. Kuyambira cha m’ma 1960, asayansi anayamba kumvetsa bwino mmene bondo limagwirira ntchito. Anatulukira kuti bondo silimapindikira mbali imodzi yokha ngati mmene amakhotera mahinjesi a chitseko. M’mwalomwake limazungulira mbali zonse ndipo zimenezi n’zimene zimathandiza kuti munthu azitha kuchita zinthu monga kuyenda komanso kuvina.
Kwa zaka zambiri asayansi ayesapo kupanga bondo lochita kuikirira. Koma n’zovuta kwambiri kupanga chinthu chokhala ngati bondo lenileni la munthu. Komanso nthawi zambiri zipangizo zomwe amapangira ziwalo zochita kuikirira, sizikhalitsa. Ngati zalimba zimafika zaka 20 basi. Koma bondo la munthu lili ndi maselo ndipo maselo akale akafa, maselo ena atsopano amalowa m’malo. Zimene ndinaphunzira zokhudza bondo la munthu zinandithandiza kudziwa kuti zamoyo sizinachite kusintha koma zinalengedwa ndi Mulungu yemwe ndi wanzeru.
Nanga zoti mitundu ina ya nyama imafanana mungazifotokoze bwanji?
Kufanana kwa mitundu ya nyama ndi umboni woti zonse zinalengedwa ndi Mulungu. Anthu amene amakhulupirira kuti zamoyo zinachokera ku zamoyo zina amanena kuti maselo akasintha n’kupangitsa kuti pakhale chamoyo china chatsopano, chamoyo chatsopanocho chimakhala chabwino kuposa choyambacho ndipo zimenezi zimangochitika mwangozi. Koma zoona zake n’zakuti, kusintha kwa maselo kumapangitsa kuti ena awonongeke. Chifukwa cha zimenezi, chamoyo chatsopanocho sichingakhale chabwino kwambiri kuposa choyambacho. N’zoona kuti nthawi zina zinthu zikasokonekera zimachititsa kuti zinthu zina ziyende bwino. Komabe kusintha kwa maselo sikungathandize kuti pakhale mitundu ina ya zamoyo yabwino kwambiri kuposa yoyambayo. Ndipo n’zosamveka kunena kuti bondo la munthu lomwe linapangidwa modabwitsa kwambiri linachita kusintha kuchokera ku bondo la chamoyo china. N’chimodzimodzinso ndi ziwalo zina za thupi lathu.
N’zosamveka kunena kuti bondo la munthu lomwe linapangidwa modabwitsa kwambiri linachita kusintha kuchokera ku bondo la chamoyo china
N’chifukwa chiyani munasankha kukhala wa Mboni za Yehova?
Nditayamba kugwiritsa ntchito zimene ndinkaphunzira, ndinasintha zinthu zambiri pa moyo wanga. Komanso mu 2003, ndinapita ku msonkhano wa mayiko wa Mboni za Yehova ndipo ndinaona kuti anthu ake ankakondana ngati a banja limodzi. Ankasonyezana chikondi ngakhale kuti anali atangokumana komweko. Choncho ndinkafuna kukhala m’banja lachikondi limeneli.


text:
chitsanzo Izi zikuphatikizapo Ntchito wipers (mbewa pomwe pitani pa magetsi) ndi zotsatira mvula. Masiwichi kwa zowonetsera LCD, EICAS, PFD, MFT. Autobrake magetsi. Kutsegula oyendetsa zenera. Kanyumba Kuwala kusinthana. Zosatheka FMC. Ground moyandikana Chenjezo System (GPWS), More Zosatheka mawonekedwe usiku. Model zimaonetsa High kusamvana mawonekedwe, Mphamvu flexing mapiko, Thupi zida chiwongolero, Nose zida chiwongolero, zowongolera loko, Ground spoilers, Low liwiro aileron maloko pa mkulu liwiro, Mokwanira amalankhula ulamuliro pamalo, Mokwanira palokha kuyimitsidwa, chepetsa Wazojambula, Inayambira zonyamula Makomo, Animated tilting bogies, mawilo pakubwezeretsa, Animated anatambasula reverser ndi reverser chipika zitseko, mawonekedwe Mwakuya, Full usiku kuyatsa, Alengeza amakhudza, Ground Service magalimoto Ndipo kwambiri. Anaphatikizapo mwambo Boeing 767 zikumveka!
The Boeing E-767 ndi airborne oyambirira chenjezo ndi ulamuliro (AWACS) ndege. Bukuli linapangidwa poyankha zofunika Japan Air Kudziteteza Force, ndipo makamaka kwa Boeing E-3 Sentry a anaziika Rada ndi kulamulira mpweya dongosolo anaika pa Boeing 767-200.


text:
JULY 3, 2014
MEXICO
A Mboni Anachita Nawo Chionetsero cha Mabuku ndi Magazini Mumzinda wa Mexico City
MEXICO CITY—A Mboni za Yehova anali nawo pagulu la makampani 150 ofalitsa mabuku omwe anachita chionetsero cha mabuku ndi magazini. Aka ndi koyamba kuti chionetsero chotere chichitike. Chionetserochi chinakonzedwa ndi bungwe loona za ntchito zolemba ndi kufalitsa mabuku m’dziko la Mexico la National Chamber for the Mexican Publishing Industry (CANIEM). Chionetserochi chinachitika kuyambira pa April 25 mpaka pa May 4, 2014 ku Likulu la Zamalonda Padziko Lonse lomwe lili mumzinda wotchedwa Mexico City. Anachita chionetserochi pokumbukira kuti bungwe loona za ntchito zolemba ndi kufalitsa mabuku m’dziko la Mexico latha zaka 50 ndipo anthu pafupifupi 20,000 anapezeka pa chionetserochi.
A Mboni anaika pamashelefu mabuku, magazini komanso mavidiyo osiyanasiyana ofotokoza nkhani za m’Baibulo. Anasonyezanso webusaiti yawo yovomerezeka ya www.jw.org, pomwe pali mabuku ndi zinthu zina zomwe anthu akhoza kupanga dawunilodi zomwenso zikupezeka m’zinenero zoposa 650. Anthu omwe anafika pamalowa anatenga mabuku ndi zinthu zina zoposa 1,600 kwa a Mboni ndipo ena anapempha a Mboniwa kuti adzakakambirane nawo nkhani za m’Baibulo kunyumba kwawo. Monga mmene a Mboni za Yehova amachitira nthawi zonse, mabuku ndi magazini zinali zaulere chimodzimodzinso ndi kuphunzira Baibulo ndi anthu kunyumba zawo.
Bambo Gamaliel Camarillo, omwe amalankhula m’malo mwa Mboni za Yehova ku Mexico, anati: “Tinasangalala kwambiri kuti anthu ambirimbiri ankabwera pamene panali mashelefu athu, ndipo ankachita chidwi ndi nkhani za m’Baibulo komanso webusaiti yathu ya jw.org. Tikuona kuti tinathandiza anthu popititsa mabuku ndi zinthu zina zomwe ndi zothandiza kwambiri kwa anthu, n’kumawapatsa kwaulere akapempha. Ndi mwayi waukulu kuti tinachita nawo chionetserochi.”
Kuchokera m’mayiko ena:
Lankhulani ndi: J. R. Brown, Office of Public Information, tel. +1 718 560 5000
Mexico: Gamaliel Camarillo, tel. +52 555 133 3048


text:
David Banda
Davide Banda ndi mwana amene Madonna, woyimba wina otchuka wa ku Amerika anamutenga kuti akhale mwana wake. David Banda anabadwira ku Mchinji m’dziko la Malawi pa 24 Sepitembala 2005. A Madonna analembetsa ku boma la Malawi kuti akufuna atamutenga mwanayu pa 10 Okotobala 2006 kuti akufuna atamutenga mwanayo. Banja la a Madonna linamutchula mwanayo kuti David Banda Mwale Cicconne Ricthie, potenga dzina lomwe anabadwa nalo mwanayo komanso kuphatikiza la a Madonna wo ndi la amuna awo a Guy Ritchie. Mwanayo anakamupeza ku malo osungila ana amasiye pamene a Madonna anapita ku Malawi.
Davide Banda anatengedwa kuchoka ku Malawi pa 16 Okotobala. Kumutenga kwa mwanayu ndi a Madonna kunayambitsa nkhani yofufuza ngati a Madonna wo anapatsidwa ulemu wa padera chifukwa choti ndi munthu wotchuka. Izi zinali chomwechi chifukwa chakuti pa Malamulo a dzikoli, munthu amayenera kukhala mu dzikoli kwa chaka chimodzi asanatenge mwana. Ma gulu ena owona za ufulu wa anthu ananena kuti chaka cha 2005 ana atatu wokha analoledwa kutengendwa mdzikoli. Maguluwa anakasuma ku khothi kuti nkhaniyi iwunikidwenso bwino.
A Madonna anayankhula pa kanema pa pologilamu ya Oprah Winfrey pa 25 Okotobala 2006 pofuna kukana zomwe anthu ankanenazi. Pamene ankacheza ndi Oprah Winfrey, a Madonnawa ananena kuti ku Malawi kulibe malamulo olembedwa bwino bwino okhudza kutengedwa kwa ana osowa kapena amasiye ndi anthu ochokera kunja. Iwo anaonjeza kuti anakhala akuganiza zokatenga mwana kwa zaka ziwiri. A Madonna anatinso Banda anali akudwala chibayo komanso anali atachila malungo ndi chifuwa chachikulu ndiponso kuti iwowo anamupeza mwanayu ku malo osungirako ana a masiye. A Madonna anadandaulanso kuti atolankhani sathandiza ana amasiye a ku Malawi komanso a pa dziko lonse la pansi chifukwa amalemba nkhani zomwe sizilimbikitsa anthu kuti adzikatenga ana a masiye ku Africa. A Madonna anawonjeza kuti “Ndakhala ndikuganiza kwa nthawi yaitali kuti ndikatenge mwana wosowa ku dziko lina losauka- osati ku Malawi kokha- kuti ndimpatse moyo wabwino womwe iyeyo sakanatha kukhala nawo.”
David Bandayu sanali mwana wa masiye koma bambo ake anakamusiya ku malo osunga ana amasiye pamene mayi ake anamwalira. Pa 22 Okotobala 2006, ma nyuzipepala analemba kuti bambo ake a David, a Yohane Banda, samadziwa kuti mwana wawoyo akumupelekelatu kwa a Madonna ndipo sanazindikire kuti mawu oti adoption amatanthauza zimenezi. Iwo amayesa kuti mwanayo azikakhala kwa a Madonna kwa kanthawi kochepa kenaka nkubweleranso kwawo.
Patapita masiku ochepa a Madonna atawoneka pa pologilamu ya Oprah Winfrey, a Banda anadandaula kuti ma bungwe oona za ufulu wa anthu anakhala akuwabvutitsa tsiku ndi tsiku, ndi kumawopsyeza kuti sakudziwa chomwe akuchita. Iwonso anati “Cholinga cha mabungwewa akufuna kuti ineyo ndikaathandize pa mulandu umene iwo anakasuma ku khothi koma ine sindingabvomere zimenezi chifukwa ndikudziwa zomwe ndinagwirizana ndi a Madonna ndi amuna awo.”
A Madonna ananena pamene anafunsidwa ndi Meredith Vieira wa pa Dateline NBC kuti a Banda ankadziwa chomwe ankachita chifukwa iwo anakana kuti a Madona adzingowathandiza kulera mwanayo, koma iwowo anafuna kuti a Madonna amutenge mwanayo.
Panakali pano mulandu womwe anasuma mabungwe oona za ufulu wa anthu udakadikila chigamulo


text:
Mighty Be Forward Wanderers last week won Carlsberg Cup at the 2015 final match against its rivals Big Bullets by a 2-1 in Lilongwe. The Nomads celebrations last week have been in full flow. Nyasa Times chief photographer Jeromy Kadewere captured photos in the victory parade from Lilongwe to Blantyre.
10 thoughts on “Nomads victory parade recap: Pictures as Carlsberg Cup champs turn Malawi blue”
-
Ngati chili chimidzi ife tasangalala mchimidzi chathucho koma chimene ndikuona apa ndi nsanje season yachani pamene season ya cup iyi yatha tidzaikambanso next year.
-
Manoma woyeeeeee! Zakhala bwino.. Inu a BB mmene mumaticinya ife mumatinso ma noma muwacinya? Apo nde ndi woooo
-
Kkkkkkk,cimizidi eee
-
timu yaikulu izidziwika, sizachilendo pajatu zimayamba ndi noma,wasanje aphulike bola ndikuva kukoma, makwela kwela muzakwela mphutsi bola kusapota nyerereeeeeeeeeeeeeeeee!!!!!!!!!!!!!!!
-
Hahaha kodi cup can be celebrated season itatha mesa tournament yake yatha? Why celebrating season itatha while finals yachitika kale? Pepani ngati zakunyasani dikirani nanu nthawi yanu idzakwana. Ngati chiri chimidzi ndiye chimidzi chake ndichokomatu and this was cute, superb, wanderful….. More Fire MANOMA mwatimvetsa kukoma komanso mwatichotsa chitonzo waiting for more of this nature. Wakwiya ndi mfiti. Koma MANOMA aaaaaaaaaaaaaaaaaaaaaa!!!!!! ndidzafe ndidzaole ine?
-
GABRIEL MWALE OSAYAMIKILA BWANJI CHIMIDZI INU DZIPANGANI ZA KUTAUNI ZANUZO IFE NDI ACHIMIDZI KOMA ZINTHU ZIKUYENDA BASI NDI CHIMIDZI CHATHUCHO
-
Koma chimidzi chake parading a cup season siinathe eishhhh!!!!
-
A Gabriel Mwale,what season r u talking about.Ife cup tawina panopa,why should we postpone our celebrations to the end of the season?Malamulo ake ati ndipo chitauni chake chiti inuyo?Ngati zakubowani,bwanji osangokhala chete.Tisiyeni ife eni ake manoma tisangalale mmene tingathele.
-
-
Congratulations Manoma, Prepare Another Shelf For Standard Bank Cup.
-
kanyenda analikonko.
Comments are closed.


text:
-
Inde
-
1) Ngati mayina, mudzakhala patsogolo mfundo pamodzi ndi mbiri.
2) Mwina kuphunzira popanda malonda (pambuyo chopereka chochepa)
-
Pambuyo chopereka chochepa ife adzachotsa malonda anu nkhani. Lezani mtima, chifukwa Buku ndondomeko.
-
1) Lembani ndemanga zimene mukufuna ndipo sakonda
2) Lembani za malingaliro anu, mmene bwino maphunziro
3) Uzani anzanu ife (nawo webusaiti mu Intaneti, nafe https://www.facebook.com/TouchTypingStudy)
-
Kuchuluka kwa nthawi anafunika kuphunzira kukhudza-tifanizire bwino kuti muyenera makhalidwe abwino. M'pofunikanso kuchita nthawi zonse. Pakuti bwino ife amati inu kutenga 1 phunziro tsiku.
Kumbukirani, podziwa komwe onse makalata ndi sizikutanthauza ndinu woyenera kuimira mofulumira. Zala zanu afunika kukhala kayendedwe ka kapena wotchedwa 'minofu kayendedwe kukumbukira' kumene aliyense enieni mfundo ili, popanda kuganizira za makiyi kapena kuyang'ana kiyibodi. Makinawa kayendedwe pokhapokha bwino mwa zambiri kubwerezabwereza. Kumbukirani - kokha kuchita bwenzi!
-
Kuyeza WPM, pulogalamu amawerengedwa angati mawu inu olembedwa pa mphindi imodzi. 1 mawu = 5 m'nkhaniyi, kuphatikizapo malo ndi chopuma.
-
Kuchokera luso mbali muyenera kokha Intaneti. Komabe, mungafunike kuthana ndi wofunitsitsa kupita patsogolo kulumikizana kalembedwe luso.
-
Chonde, onetsetsani kuti zilembo zazikulu si mukakhala kuyamba kalembedwe. Ngati zilembo zazikulu ali, pulogalamuyo anafunsa kuti akanikizire ndi anafunsa kiyi + kuloza imodzi.
-
Kuimira Phunziro ndi aliyense amene akufuna kukhala wake kukhudza kalembedwe luso. Kukhudza kalembedwe ndi luso zimene zimathandiza munthu kutayipa, popanda kuyang'ana kiyibodi kupeza olondola mafungulo.
-
Inde, kalembedwe Phunziro ndi yabwino komanso anthu dyslexia. Ndi kukhudza kalembedwe luso anthu amenewa ndi osiyana mwayi angapo m'madera monga wopanda kukhudza kalembedwe luso. Monga ena dyslexic anthu vuto ndi cholembedwa, omwe ndi liwiro ndi aziwakonda pamaso ankayimira ntchito lidzakhala kwambiri yabwino.


text:
MUTU 21
Zimene Zinachitika Yesu Ali ku Sunagoge wa ku Nazareti
YESU ANAWERENGA MPUKUTU WA YESAYA
ANTHU A KU NAZARETI ANAFUNA KUPHA YESU
Mosakayikira anthu anasangalala kwambiri Yesu atabwereranso ku Nazareti. Yesu ankagwira ntchito ya ukalipentala ali m’derali koma pa nthawiyi n’kuti patapita chaka chimodzi kuchokera pamene anabatizidwa ndi Yohane. Koma tsopano anthu ambiri ankamudziwa ngati munthu amene amachita zinthu zamphamvu ndi zozizwitsa. Anthu a ku Nazareti ankafunitsitsa kuona Yesu akuchita zinthu zozizwitsa.
Yesu atapita ku sunagoge, monga mwa chizolowezi chake, anthu ambiri ankayembekezera kuona zinthu zodabwitsa. Mwambowu unayamba ndi pemphero ndipo kenako anawerenga mabuku a Mose monga mmene zinkakhalira “m’masunagoge sabata lililonse.” (Machitidwe 15:21) Pa mwambowu, ankawerenganso mbali zina za mabuku a aneneri. Mosakayikira, Yesu ataimirira kuti ayambe kuwerenga, anazindikira anthu ambiri omwe ankakumana nawo pa nthawi imene ankasonkhana nawo m’sunagogeyu. Kenako anamupatsa mpukutu wa mneneri Yesaya ndipo anapeza pamene pamanena za Wodzozedwa ndi mzimu wa Yehova. M’Baibulo mawu amenewa amapezeka pa Yesaya 61:1, 2.
Yesu anawerenga za mmene Wodzozedwayo adzalengezere za ufulu kwa anthu ogwidwa ukapolo, kutsegula maso a akhungu komanso za kubwera kwa chaka chokomera Yehova. Atatero, Yesu anapereka mpukutuwo kwa wotumikira m’sunagogemo n’kukhala pansi. Anthu onse anamuyang’anitsitsa. Kenako analankhula kwa kanthawi ndithu ndipo ananenanso kuti: “Lero lemba ili, limene mwangolimva kumeneli lakwaniritsidwa.”—Luka 4:21.
Anthu anadabwa kwambiri ndi “mawu ogwira mtima otuluka pakamwa pake,” ndipo anayamba kufunsana kuti: “Kodi iyeyu si mwana wa Yosefe?” Koma Yesu atazindikira kuti anthuwo akufuna kuti awachitire zozizwitsa ngati zimene anamva akuchita m’madera ena, ananena kuti: “Mosakayikira mawu akuti, ‘Wochiritsa iwe, dzichiritse wekha,’ mudzawagwiritsa ntchito pa ine. Mudzanena kuti: ‘Tinamva kuti unachita zinthu zambiri ku Kaperenao. Zinthu zimenezo uzichitenso kwanu kuno.’” (Luka 4:22, 23) N’kutheka kuti anthuwa ankaona kuti zikanakhala bwino Yesu akanayamba kuchiritsa anthu akwawo. Koma chifukwa chakuti sanachite zimenezo, ankaona kuti Yesu waachita chipongwe.
Yesu atadziwa zimene anthuwa ankaganiza, anawauza zinthu zimene zinachitika m’nthawi ya ana a Isiraeli. Anawauza kuti m’nthawi ya Eliya kunali akazi amasiye ambiri ku Isiraeli komabe Eliya sanatumidwe kwa akaziwo. M’malomwake anapita kwa mkazi wamasiye amene sanali Mwisiraeli. Mkaziyu ankakhala ku Zarefati, tauni yomwe inali kufupi ndi Sidoni. Kumeneko Eliya anaukitsa mwana wa mayiyo. (1 Mafumu 17:8-16) Yesu anawauzanso kuti m’nthawi ya Elisa, ku Isiraeli kunali akhate ambiri, koma mneneriyo anachiritsa Namani wa ku Siriya yemwe ankadwala khate.—2 Mafumu 5:1, 8-14.
Kodi anthuwo anatani atazindikira kuti zimene Yesu ananenazo zinasonyeza kuti iwowo anali anthu odzikonda komanso opanda chikhulupiriro? Anthuwo anakwiya kwambiri moti anaimirira n’kumutulutsira kunja kwa mzinda. Anapita naye pamwamba pa phiri lomwe anamangapo mzinda wa Nazareti kuti akamuponye kuphedi. Koma Yesu anawapulumuka n’kuthawa. Zitatero, Yesu anapita ku Kaperenao kumpoto chakumadzulo kwa nyanja ya Galileya.


text:
Mafunso Ochokera kwa Owerenga
Kodi Yeremiya ankatanthauza chiyani ponena kuti Rakele akulirira ana ake?
Lemba la Yeremiya 31:15 limati: “Yehova wanena kuti, ‘Mawu amveka ku Rama. Kwamveka kulira mofuula ndiponso momvetsa chisoni. Rakele akulirira ana ake. Iye wakana kutonthozedwa pamene akulirira ana ake, chifukwa ana akewo kulibenso.’”
Rakele anamwalira ana ake adakali moyo. Choncho zimene Yeremiya analemba zaka 1,000 Rakele atamwalira, zingaoneke kuti si zoona.
Mwana woyamba wa Rakele anali Yosefe. (Gen. 30:22-24) Kenako anabereka Benjamini ndipo Rakele anamwalira atangobereka mwana wachiwiriyu. Choncho funso ndi lakuti: N’chifukwa chiyani lemba la Yeremiya 31:15 limanena kuti Rakele ankalirira ana ake chifukwa “kulibenso”?
Patapita nthawi, Yosefe anabereka Manase ndi Efuraimu. (Gen. 41:50-52; 48:13-20) Fuko la Efuraimu linadzakhala lalikulu kwambiri mu ufumu wakumpoto wa Isiraeli ndipo linkaimira mafuko onse 10. Koma fuko la Benjamini linadzakhala mu ufumu wakum’mwera limodzi ndi fuko la Yuda. Choncho tinganene kuti Rakele ankaimira amayi onse a mu ufumu wa Isiraeli, wakumpoto komanso wakum’mwera.
Pamene buku la Yeremiya linkalembedwa, Asuri anali atagonjetsa ufumu wakumpoto wa Isiraeli ndipo anthu ake anali atatengedwa ku ukapolo. Koma mwina anthu ena a fuko la Efuraimu anathawira ku Yuda. Mu 607 B.C.E., Ababulo anagonjetsa ufumu wakum’mwera wa Yuda. Zikuoneka kuti anthu ambiri amene anagwidwa anapita nawo kumzinda wa Rama m’dera la Benjamini, womwe unali pamtunda wa makilomita 8 kumpoto kwa Yerusalemu. (Yer. 40:1) N’kutheka kuti anthu ambiri anaphedwa m’dera limeneli ndipo n’kumenenso Rakele anaikidwa. (1 Sam. 10:2) Choncho mawu akuti Rakele akulirira ana ake angaimire kulirira anthu onse a ku Benjamini kapena anthu amene anaphedwa ku Rama. N’kuthekanso kuti mawuwo akusonyeza kuti amayi onse a mu Isiraeli ankalirira Aisiraeli amene anaphedwa kapena kutengedwa ku ukapolo.
Koma zimene tikudziwa n’zakuti mawuwo anasonyeza zimene zinadzachitika patapita zaka zambirimbiri pamene Mfumu Herode inkafuna kupha Yesu. Herode analamula kuti ana onse aamuna amene anali asanakwanitse zaka ziwiri ku Betelehemu aphedwe. Ana onsewa anaphedwa ndipo ‘kunalibenso.’ Tangoganizirani mmene amayi a anawo analirira mumzinda wa Betelehemu womwe unali kum’mwera kwa Yerusalemu. Zinali ngati kulira kwa amayiwo kunamvekanso mumzinda wa Rama umene unali kumpoto kwa Yerusalemu.—Mat. 2:16-18.
Choncho mawu akuti Rakele akulirira ana ake akufotokoza bwino zimene zinachitika pa nthawi ya Yeremiya komanso ya Yesu pamene amayi achiyuda ankalirira ana awo amene anaphedwa. Koma anthu onse amene anaphedwa, kapena kuti anapita “kudziko la mdani,” akhoza kudzaukitsidwa m’tsogolo.—Yer. 31:16; 1 Akor. 15:26.


text:
A Mboni za Yehova Akulalikira M’madera Akutali Kwambiri
M’chaka cha 2014, Bungwe Lolamulira la Mboni za Yehova linapereka malangizo onena zoti a Mboni azipita kumadera akutali kwambiri a kumpoto kwa dziko lapansi kuti azikalalikira uthenga wabwino. (Machitidwe 1:8) Ntchitoyi inkafunika kugwiridwa kumadera a ku Alaska (U.S.A.), ku Lapland (Finland), ku Nunavut komanso m’madera a kumpoto kwa dziko la Canada.
A Mboni za Yehova akhala akulalikira kumadera amenewa kwa nthawi yaitali. Komabe a Mboni amene ankapita kukalalikira kumadera amenewa sankakhalitsako ndipo nthawi zambiri ankangogawira mabuku ofotokoza Baibulo basi.
Kenako panakhazikitsidwa dongosolo latsopano ndipo maofesi anthambi omwe amayang’anira madera amenewo anapempha apainiya okhazikika (amenewa ndi anthu omwe amalalikira maola oposa 70 pamwezi) kuti azipita kukalalikira kumaderawa kwa miyezi itatu kapena kuposa. Anakonza zoti ngati anthu ambiri a m’dera limene akulalikira atasonyeza kuti akufuna kudziwa zambiri, apainiyawo azikhala komweko kwa kanthawi ndithu n’kumachititsa misonkhano.
N’zoona kuti kulalikira kumaderawa n’kovuta kwambiri. Mwachitsanzo, apainiya ena awiri anauzidwa kuti azikalalikira m’dera la Barrow ku Alaska. Pa apainiyawa wina anachokera ku California ndipo wina anachokera ku Georgia m’dziko la United States. Itafika nyengo yozizira, abalewa ankafunika kupirira chifukwa kunja kunkazizira kuposa m’firiji. Ngakhale ankakumana ndi mavuto amenewa, patangodutsa miyezi yochepa, apainiyawa analalikira pafupifupi nyumba zonse zomwe zili m’dera Barrow. Apainiyawo ankaphunzira ndi anthu 4 ndipo mmodzi wa anthuwo dzina lake linali John. John pamodzi ndi chibwenzi chake amaphunzira buku la Kodi Baibulo Limaphunzitsa Chiyani Kwenikweni? ndiponso amauza anzake komanso anthu akuntchito kwake zimene waphunzira. Tsiku lililonse amawerenga kabuku ka Kuphunzira Malemba Tsiku ndi Tsiku pafoni yake yomwe ili ndi pulogalamu ya JW Library.
M’dera la Rankin Inlet, kulibe misewu ndipo zimakhala zovuta kuyenda kuti ukalalikire. Apainiya awiri omwe ndi banja, anapita kuderali pandege ndipo anayamba kuphunzira ndi anthu angapo. Ataonetsa bambo wina vidiyo yakuti, Kodi Panyumba ya Ufumu Pamachitika Zotani? bamboyo anawafunsa kuti adzamanga liti Nyumba ya Ufumu m’deralo. Anawauzanso kuti: “Ngati ndingadzakhale ndili moyo mukadzamanga Nyumba ya Ufumu yanuyo, ndizidzabwera kumisonkhano yanu.”
Apainiya ena anatumizidwa kudera la Savukoski ndipo lili ku Finland. Kuderali kuli mphalapala zochuluka kwambiri kuposa anthu. Mpainiya wina amene anapita kuderali anati: “Kunja kunkazizira osati pang’ono komanso kumagwa sinowo wambiri.” Komabe apainiyawo ananena kuti nthawi imene anapitayo inali yabwino kwambiri. Iwo anati: “Tinalalikira pafupifupi paliponse m’derali. Sitinkavutika kuyenda chifukwa anthu a m’derali ankachotsa sinowo m’misewu. Komanso chifukwa cha kuzizira anthu ambiri ankapezeka pakhomo.”
Dongosolo limeneli lathandiza kwambiri anthu akumadera akutali amenewa kuti adziwe Yehova. Mwachitsanzo, apainiya awiri analalikira mayi wina yemwe ndi meya wa mzinda wina wa ku Alaska. Mayiyu anasangalala kwambiri ndi zimene anamva ndipo analemba uthenga pa Intaneti wonena za zimene anakambirana ndi apainiyawo. Komanso anaika pa Intanetipo chithunzi cha kapepala ka Kodi Ufumu wa Mulungu N’chiyani?
Apainiya ena omwe anatumizidwa m’dera la Haines ku Alaska, analalikira anthu ambiri omwe ankafuna kudziwa zambiri moti anthuwo anayamba kufika pamisonkhano yomwe inkachitikira palaibulale ina. Nyuzipepala ina inadziwitsa anthu a m’derali kuti, m’tauni ya Haines mwabwera anthu awiri, wina wachokera ku Texas ndipo wina wachokera ku North Carolina. Inawauza kuti anthuwo akuphunzitsa anthu Baibulo. Chidziwitsochi chinamaliza ndi mawu awa: “Kuti mudziwe zambiri, pitani pa jw.org.”
Onaninso
Kodi Ntchito ya a Mboni za Yehova Yolalikira za Ufumu Imachitika Motani?
Timagwira ntchito yolalikira motsanzira mmene Yesu ankachitira pamene anali padziko lapansi. Kodi zina mwa njira zolalikirirazo ndi ziti?
N’chifukwa Chiyani Tiyenera Kuphunzira Baibulo?
Baibulo likuthandiza anthu mamiliyoni ambiri padziko lonse kupeza mayankho a mafunso ofunika kwambiri. Kodi inunso mukufuna kuthandizidwa?


text:
MUTU 8
Kodi Ufumu wa Mulungu N’chiyani?
Kodi Baibulo limatiuza chiyani za Ufumu wa Mulungu?
Kodi Ufumu wa Mulungu udzachita zotani?
Kodi Ufumuwo udzakwaniritsa liti chifuniro cha Mulungu padziko lapansi?
1. Kodi tikambirana zokhudza pemphero liti?
ANTHU ambiri padziko lonse amalidziwa bwino pemphero limene ambiri amati ndi Pemphero la Atate Wathu, kapena Pemphero la Ambuye. Mayina onsewa amanena za pemphero lodziwika kwambiri limene Yesu Khristu anauza ophunzira ake ngati chitsanzo. Pempheroli lili ndi mfundo zofunika kwambiri ndipo tiyeni tikambirane mfundo zitatu zoyambirira. Kukambirana mfundo zotchulidwa mu pempheroli kungakuthandizeni kudziwa zimene Baibulo limaphunzitsa.
2. Kodi Yesu anaphunzitsa ophunzira ake kuti azipempherera zinthu zitatu ziti?
2 Poyamba pemphero lachitsanzoli, Yesu anauza ophunzira ake kuti: “Muzipemphera motere: ‘Atate wathu wakumwamba, dzina lanu liyeretsedwe. Ufumu wanu ubwere. Chifuniro chanu chichitike, monga kumwamba, chimodzimodzinso pansi pano.’” (Mateyu 6:9-13) Kodi mfundo zitatu za m’pempheroli n’zofunika bwanji?
3. Kodi tiyenera kudziwa chiyani za Ufumu wa Mulungu?
3 Tinaphunzira kale zambiri zokhudza dzina la Mulungu lakuti Yehova. Tinakambirananso zina ndi zina zokhudza cholinga cha Mulungu. Mwachitsanzo, tinakambirana zimene wachitira anthu komanso zimene adzawachitire m’tsogolo. Koma kodi Yesu ankanena za Ufumu uti pamene ankati tizipemphera kuti: “Ufumu wanu ubwere”? Kodi Ufumu wa Mulungu n’chiyani? Kodi ukadzabwera udzayeretsa bwanji dzina la Mulungu? Komanso kodi kubwera kwa Ufumuwo kukugwirizana bwanji ndi kukwaniritsidwa kwa cholinga cha Mulungu?
KODI UFUMU WA MULUNGU N’CHIYANI?
4. Kodi Ufumu wa Mulungu n’chiyani, nanga Mfumu yake ndi ndani?
4 Ufumu wa Mulungu ndi boma lokhazikitsidwa ndi Yehova Mulungu ndipo Mfumu yake ndi yosankhidwa ndi Mulunguyo. Kodi Mfumu ya Ufumu wa Mulungu ndi ndani? Ndi Yesu Khristu. Yesu monga Mfumu, ndi wamphamvu kuposa mafumu onse a padziko lapansi ndipo amatchedwa “Mfumu ya olamulira monga mafumu ndi Mbuye wa olamulira monga ambuye.” (1 Timoteyo 6:15) Iye ali ndi mphamvu zoti angathe kutichitira zinthu zonse zimene timafunikira zomwe wolamulira aliyense sangakwanitse.
5. Kodi likulu la Ufumu wa Mulungu lili kuti, nanga Ufumuwo udzalamulira chiyani?
5 Kodi likulu la Ufumu wa Mulungu lili kuti? Lili kumene kuli Yesu. Muyenera mukukumbukira zimene munaphunzira zoti Yesu ataphedwa, anaukitsidwa ndipo pasanapite nthawi anabwerera kumwamba. (Machitidwe 2:33) Choncho likulu la Ufumu wa Mulungu lili kumwamba, n’chifukwa chake Baibulo limautchula kuti ndi “Ufumu . . . wakumwamba.” (2 Timoteyo 4:18) Ngakhale kuti Ufumu wa Mulungu uli kumwamba, udzalamulira dziko lapansi.—Werengani Chivumbulutso 11:15.
6, 7. Kodi Yesu akusiyana bwanji ndi mafumu ena?
6 Kodi Yesu akusiyana bwanji ndi mafumu ena? Chifukwa chimodzi n’choti Yesu sadzafa. Poyerekezera Yesu ndi mafumu a padziko lapansi, Baibulo limam’tchula kuti “iye yekha ndiye amene ali ndi moyo wosakhoza kufa, amene amakhala m’kuwala kosafikirika.” (1 Timoteyo 6:16) Zimenezi zikutanthauza kuti Yesu apitiriza kuchitira anthu zabwino mpaka kalekale. Ndipotu m’tsogolomu adzachita zinthu zabwino zambiri zothandiza anthu ake.
7 Taganizirani ulosi uwu wa m’Baibulo wonena za Yesu: “Mzimu wa Yehova udzakhazikika pa iye, mzimu wanzeru, womvetsa zinthu, wolangiza, wamphamvu, wodziwa zinthu ndi woopa Yehova. Iye adzasangalala ndi kuopa Yehova. Sadzaweruza potengera zimene wangoona ndi maso ake, kapena kudzudzula potengera zimene wangomva ndi makutu ake. Adzaweruza mwachilungamo anthu onyozeka ndipo adzadzudzula anthu mowongoka mtima, pothandiza ofatsa a padziko lapansi.” (Yesaya 11:2-4) Mawu amenewa akusonyeza kuti Yesu adzakhala Mfumu yachilungamo komanso yachifundo. Kodi simungasangalale kukhala ndi wolamulira ngati ameneyu?
8. Kodi ndi ndani omwe adzalamulire limodzi ndi Yesu?
8 Pali mfundo inanso yochititsa chidwi yokhudza Ufumu wa Mulungu. Mfundo yake ndi yoti Yesu sadzalamulira yekha. Iye adzakhala ndi ena amene adzamuthandize kulamulira. Mwachitsanzo, mtumwi Paulo anauza Timoteyo kuti: “Tikapitiriza kupirira, tidzalamuliranso limodzi ndi iye monga mafumu.” (2 Timoteyo 2:12) Choncho Paulo, Timoteyo ndi anthu ena okhulupirika amene Mulungu wawasankha adzalamulira limodzi ndi Yesu mu Ufumu wakumwamba. Kodi ndi anthu angati amene anapatsidwa mwayi umenewu?
9. Kodi ndi anthu angati amene adzalamulire limodzi ndi Yesu, nanga Mulungu anayamba liti kusankha anthu amenewa?
9 Monga mmene tinaonera m’mutu 7, mtumwi Yohane anaona masomphenya a “Mwanawankhosa ataimirira paphiri la Ziyoni. Limodzi naye panali enanso 144,000 olembedwa dzina lake ndi dzina la Atate wake pamphumi pawo.” Kodi anthu 144,000 amenewa ndi ndani? Yohane anafotokoza kuti: “Amenewa ndiwo amatsatira Mwanawankhosa kulikonse kumene akupita. Iwowa anagulidwa kuchokera mwa anthu, monga zipatso zoyambirira zoperekedwa kwa Mulungu ndi kwa Mwanawankhosa.” (Chivumbulutso 14:1, 4) Anthu amenewa amatsatiradi Yesu Khristu mokhulupirika ndipo anasankhidwa kuti adzalamulire naye kumwamba. Iwo akadzaukitsidwa n’kupita kumwamba, “adzakhala mafumu olamulira dziko lapansi.” (Chivumbulutso 5:10) Kuchokera m’nthawi ya atumwi, Mulungu wakhala akusankha Akhristu okhulupirika kuti akwanitse chiwerengero cha 144,000.
10. N’chifukwa chiyani tingati Mulungu anasonyeza chikondi pokonza zoti Yesu ndi a 144,000 adzalamulire anthu?
10 Zimene Mulungu anakonza zoti Yesu ndi a 144,000 adzalamulire anthu zimasonyeza kuti Mulungu amakonda kwambiri anthu. Yesu ndi wolamulira wabwino chifukwa amadziwa mmene anthu amaganizira komanso mavuto amene timakumana nawo. Ponena za Yesu, Paulo anati: “Mkulu wa ansembe amene tili naye si mkulu wa ansembe amene sangatimvere chisoni pa zofooka zathu. Koma tili ndi mkulu wa ansembe amene anayesedwa m’zonse ngati ifeyo, ndipo anakhalabe wopanda uchimo.” (Aheberi 4:15; 5:8) A 144,000 amene adzalamulire naye limodzi nawonso anakumanapo ndi mavuto ali padziko lapansi pano ndipo anapirira. Komanso anakhalapo opanda ungwiro ndipo ankadwala. Choncho akudziwa bwino mavuto amene anthu amakumana nawo.
KODI UFUMU WA MULUNGU UDZACHITA ZOTANI?
11. N’chifukwa chiyani Yesu ananena kuti ophunzira ake ayenera kumapemphera kuti chifuniro cha Mulungu chichitike kumwamba?
11 Pamene Yesu anauza ophunzira ake kuti azipemphera kuti Ufumu wa Mulungu ubwere, anawauzanso kuti azipemphera kuti chifuniro cha Mulungu chichitike, “monga kumwamba, chimodzimodzinso pansi pano.” Mulungu ali kumwamba ndipo angelo ake omwe ali kumwambako akhala akuchita chifuniro chake nthawi zonse. Koma m’Mutu 3 tinaphunzira kuti mngelo wina woipa anasiya kuchita chifuniro cha Mulungu ndipo anachititsa kuti Adamu ndi Hava achimwe. M’Mutu 10 tidzaphunzira zinthu zina zimene Baibulo limanena zokhudza mngelo woipa ameneyu, yemwe amadziwika ndi dzina lakuti Satana Mdyerekezi. Satana limodzi ndi angelo ena omwe anayamba kumutsatira, amene amatchulidwa kuti ziwanda, analoledwa kukhalabe kumwambako kwa kanthawi. Choncho tingati pa nthawi imeneyi kumwambako kunali angelo ena omwe sankachita chifuniro cha Mulungu. Koma zimenezi zinali zoti zidzatha Ufumu wa Mulungu ukadzayamba kulamulira. Zinali zoti Yesu Khristu akadzangokhazikitsidwa monga Mfumu, adzamenya nkhondo yolimbana ndi Satana.—Werengani Chivumbulutso 12:7-9.
12. Kodi lemba la Chivumbulutso 12:10 likufotokoza zinthu ziwiri zapadera ziti?
12 Mawu a ulosi otsatirawa akufotokoza zambiri za nkhondoyi: “Ndinamva mawu ofuula kumwamba, akuti: ‘Tsopano chipulumutso, mphamvu, ufumu wa Mulungu wathu, ndi ulamuliro wa Khristu wake zafika, chifukwa woneneza abale athu [Satana] waponyedwa pansi. Iyeyo anali kuwaneneza usana ndi usiku pamaso pa Mulungu wathu.’” (Chivumbulutso 12:10) Kodi mwaona m’vesili zinthu ziwiri zapadera zimene zikuchitika? Choyamba, Yesu Khristu wayamba kulamulira mu Ufumu wa Mulungu. Chachiwiri, Satana waponyedwa padziko lapansi kuchokera kumwamba.
13. Kodi n’chiyani chinachitika Satana atachotsedwa kumwamba?
13 Kodi zotsatira za zinthu ziwiri zinachitikazi zinali zotani? Baibulo limafotokoza zomwe zinachitika kumwamba kuti: “Kondwerani kumwamba inu ndi inu okhala kumeneko!” (Chivumbulutso 12:12) Angelo okhulupirika anasangalala chifukwa Satana ndi ziwanda zake atachotsedwa kumwamba, aliyense kumwambako anali wokhulupirika kwa Yehova Mulungu. Panopa chifuniro cha Mulungu chikuchitika kumwamba chifukwa kuli mtendere komanso onse amachita zinthu mogwirizana.
14. Kodi chinachitika n’chiyani Satana ataponyedwa padziko lapansi?
14 Nanga n’chiyani chinachitika padziko lapansi? Baibulo limati: “Tsoka dziko lapansi ndi nyanja, chifukwa Mdyerekezi watsikira kwa inu, ndipo ali ndi mkwiyo waukulu podziwa kuti wangotsala ndi kanthawi kochepa.” (Chivumbulutso 12:12) Satana ndi wokwiya kwambiri chifukwa anachotsedwa kumwamba komanso chifukwa choti watsala ndi kanthawi kochepa kuti awonongedwe. Choncho akuchititsa mavuto kapena kuti “tsoka” padziko lapansi. Tidzaphunzira zambiri za “tsoka” limeneli m’mutu wotsatira. Poganizira mavuto amenewa, mwina tingakhale ndi funso lakuti, kodi zingatheke kuti Ufumu wa Mulungu uchititse chifuniro cha Mulungu kuchitika padziko lapansili?
15. Kodi Mulungu ali nalo cholinga chotani dziko lapansili?
15 Kumbukirani zimene Mulungu ankafuna pamene ankalenga dziko lapansi. Tinaphunzira m’mutu 3 kuti zimene Mulungu anachita m’munda wa Edeni, zinasonyeza kuti ankafuna kuti dziko lonse lapansi likhale paradaiso ndipo mukhale anthu olungama mpaka kalekale. Satana anachititsa kuti Adamu ndi Hava achimwe ndipo zimenezi zinasokoneza cholinga cha Mulungu ngakhale kuti cholingacho sichinasinthe. Yehova amafunabe kuti ‘olungama adzalandire dziko lapansi, ndipo adzakhale mmenemo kwamuyaya.’ (Salimo 37:29) Ufumu wa Mulungu ndi umene udzakwaniritse cholinga chimenechi. Koma kodi udzachikwaniritsa bwanji?
16, 17. Kodi lemba la Danieli 2:44 limatiuza chiyani za Ufumu wa Mulungu?
16 Taganizirani ulosi umene uli pa Danieli 2:44. Palembali timawerenga kuti: “M’masiku a mafumu amenewo, Mulungu wakumwamba adzakhazikitsa ufumu umene sudzawonongedwa ku nthawi zonse. Ufumuwo sudzaperekedwa kwa mtundu wina uliwonse wa anthu, koma udzaphwanya ndi kuthetsa maufumu ena onsewo, ndipo udzakhalapo mpaka kalekale.” Kodi lemba limeneli likutiuza chiyani za Ufumu wa Mulungu?
17 Choyamba, likutiuza kuti Ufumu wa Mulungu udzakhazikitsidwa “m’masiku a mafumu amenewo,” kapena kuti mafumu ena akulamulirabe. Chachiwiri, likutiuza kuti Ufumu umenewu udzakhalapo mpaka kalekale. Sudzagonjetsedwa n’kulowedwa m’malo ndi ufumu wina. Chachitatu, tikuona kuti padzakhala nkhondo pakati pa Ufumu wa Mulungu ndi maufumu a padziko lapansi. Ufumu wa Mulungu udzapambana pa nkhondoyi moti udzatsalapo wokha ndipo uzidzalamulira anthu onse a padziko lapansi. Pa nthawiyi anthu azidzasangalala chifukwa cholamuliridwa ndi Ufumu wabwino kwambiri umenewu.
18. Kodi nkhondo yomalizira imene idzakhale pakati pa Ufumu wa Mulungu ndi maboma a dzikoli imatchedwa chiyani?
18 Baibulo limafotokoza zambiri zokhudza nkhondo imeneyi ya pakati pa Ufumu wa Mulungu ndi maufumu a padziko lapansi. Mwachitsanzo, limafotokoza kuti mapeto akamayandikira, mizimu yoipa izidzafalitsa nkhani zabodza n’cholinga choti isocheretse “mafumu a dziko lonse lapansi kumene kuli anthu.” Mizimuyi idzachita zimenezi kuti ‘iwasonkhanitsire pamodzi kunkhondo ya tsiku lalikulu la Mulungu Wamphamvuyonse.’ Mafumu a padziko lonse lapansi adzasonkhanitsidwa “kumalo amene m’Chiheberi amatchedwa Haramagedo,” kapena kuti Aramagedo. (Chivumbulutso 16:14, 16) Chifukwa cha zimene zafotokozedwa m’mavesi awiriwa, nkhondo ya pakati pa maufumu a padziko lapansi ndi Ufumu wa Mulungu imatchedwa nkhondo ya Aramagedo.
19, 20. Kodi n’chiyani chikulepheretsa kuti panopo chifuniro cha Mulungu chichitike padziko lapansili?
19 Kodi cholinga chomenyera nkhondo ya Aramagedo n’chiyani? Kumbukiraninso cholinga chimene Mulungu anali nacho polenga dziko lapansi. Yehova Mulungu ankafuna kuti dziko lonse lapansi likhale Paradaiso ndipo lidzaze ndi anthu olungama oti azimutumikira mpaka kalekale. Koma panopa zinthu sizili choncho chifukwa ndife ochimwa ndipo timadwala komanso kufa. Koma monga tinaphunzirira m’Mutu 5, Yesu anatifera n’cholinga choti tikhale ndi mwayi wodzapeza moyo wosatha. Tikukhulupirira kuti mukukumbukira mawu a m’buku la Yohane akuti: “Mulungu anakonda kwambiri dziko mwakuti anapereka Mwana wake wobadwa yekha, kuti aliyense wokhulupirira iye asawonongeke, koma akhale ndi moyo wosatha.”—Yohane 3:16.
20 Vuto lina limene likuchititsa kuti panopa zinthu zisakhale mmene Mulungu ankafunira ndi loti anthu ambiri amachita zinthu zoipa. Amanama, amachita zachinyengo ndiponso amachita zachiwerewere. Safuna kuchita chifuniro cha Mulungu. Anthu amene amachita zinthu zoipa zimenezi adzawonongedwa pa nkhondo ya Mulungu ya Aramagedo. (Werengani Salimo 37:10.) Vuto linanso ndi loti maboma samalimbikitsa anthu kuti azichita zimene Mulungu amafuna. Maboma ambiri alibe mphamvu, ndi ankhanza, ndiponso akatangale. Baibulo limanena zoona likamati: “Munthu wapweteka munthu mnzake pomulamulira.”—Mlaliki 8:9.
21. Kodi Ufumu wa Mulungu udzapangitsa bwanji kuti chifuniro cha Mulungu chichitike padziko lapansi?
21 Pambuyo pa nkhondo ya Aramagedo, anthu onse azidzalamuliridwa ndi boma limodzi, lomwe ndi Ufumu wa Mulungu. Ufumu umenewu uzidzachita chifuniro cha Mulungu ndipo udzabweretsa madalitso ambiri kwa anthu. Mwachitsanzo, udzachotsa Satana ndi ziwanda zake. (Chivumbulutso 20:1-3) Chifukwa cha nsembe ya Yesu, anthu omwe azidzalamuliridwa ndi Ufumuwu sazidzadwala kapena kufa. Adzakhala ndi mwayi wosangalala ndi moyo mpaka kalekale. (Werengani Chivumbulutso 22:1-3.) Pa nthawi imeneyo dziko lonse lapansi lidzakonzedwa n’kukhala paradaiso. Choncho Ufumu wa Mulungu udzachititsa kuti chifuniro cha Mulungu chichitike padziko lapansi ndiponso kuti dzina lake liyeretsedwe. Zimenezi zikusonyeza kuti m’kupita kwa nthawi anthu onse mu Ufumuwo azidzalemekeza dzina la Yehova Mulungu.
KODI UFUMU WA MULUNGU UDZATHETSA LITI MABOMA A PADZIKO LAPANSI?
22. Kodi tikudziwa bwanji kuti Ufumu wa Mulungu sunabwere pa nthawi imene Yesu anali padziko lapansi kapena atangoukitsidwa kumene?
22 Pamene Yesu ankauza ophunzira ake kuti azipemphera kuti, “Ufumu wanu ubwere” ankasonyeza kuti pa nthawi imeneyo Ufumuwo unali usanabwere. Kodi unabwera iye atangobwerera kumwamba? Ayi, chifukwa Petulo ndi Paulo ananena kuti ulosi wa pa Salimo 110:1 unakwaniritsidwa Yesu ataukitsidwa. Ulosiwu umati: “Yehova wauza Ambuye wanga kuti: ‘Khala kudzanja langa lamanja kufikira nditaika adani ako monga chopondapo mapazi ako.’” (Salimo 110:1; Machitidwe 2:32-35; Aheberi 10:12, 13) Izi zikusonyeza kuti Yesu anayenera kudikira kaye.
Mu Ufumu wa Mulungu, chifuniro cha Mulungu chidzachitika padziko lapansi ngati mmene chikuchitikira kumwamba
23. (a) Kodi Ufumu wa Mulungu unayamba liti kulamulira? (b) Kodi mutu wotsatira udzafotokoza chiyani?
23 Kodi anayenera kudikira kwa nthawi yaitali bwanji? M’zaka za m’ma 1800 ndi 1900, ophunzira Baibulo okhulupirika anayamba kuzindikira kuti nthawi yodikirayi idzatha mu 1914. (Kuti mumve zambiri za chaka chimenechi, onani Zakumapeto, tsamba 215-218.) Zinthu zosiyanasiyana zimene zinachitika padziko lonse lapansi kuyambira mu 1914, zimatsimikizira kuti zimene ophunzira Baibulowa ankakhulupirira zinali zoona. Kukwaniritsidwa kwa maulosi a m’Baibulo kumasonyeza kuti mu 1914, Khristu anakhala Mfumu ndipo Ufumu wa Mulungu unayamba kulamulira. Choncho tingati panopa tikukhala mu “kanthawi kochepa” kamene katsala kuti Satana awonongedwe. (Chivumbulutso 12:12; Salimo 110:2) Tinganenenso motsimikiza kuti posachedwapa Ufumu wa Mulungu uchititsa kuti chifuniro cha Mulungu chichitike padziko lapansi. Kodi mukuona kuti nkhani imeneyi ndi yosangalatsa? Kodi mukukhulupirira kuti zimenezi zidzachitikadi? Mutu wotsatira udzakuthandizani kudziwa kuti zimenezi zidzachitikadi.
Onaninso
N’chifukwa Chiyani Tiyenera Kuphunzira Baibulo?
Baibulo likuthandiza anthu mamiliyoni ambiri padziko lonse kupeza mayankho a mafunso ofunika kwambiri. Kodi inunso mukufuna kuthandizidwa?


text:
MBIRI YA MOYO WANGA
Mulungu Anatisonyeza Kukoma Mtima Kwakukulu M’njira Zambiri
BAMBO anga a Arthur anali oopa Mulungu ndipo ali mnyamata ankafuna kudzakhala m’busa wa tchalitchi cha Methodist. Koma anasintha maganizo atangoyamba kuwerenga mabuku a Ophunzira Baibulo komanso kusonkhana nawo. Iwo anabatizidwa mu 1914 ali ndi zaka 17. Apa n’kuti nkhondo yoyamba ya padziko lonse itayamba. Bambo anaitanidwa kuti akalowe usilikali ndipo atakana anaweruzidwa kuti akakhale kundende ina ya ku Canada kwa miyezi 10. Atatuluka kundendeko, anayamba upainiya ndipo pa nthawiyo ankati ukopotala.
Mu 1926, bambowo anakwatira a Hezel Wikinson. Mayi awo a mayi angawa anaphunzira choonadi mu 1908. Ineyo ndinabadwa pa 24 April, 1931. M’banja mwathu tinalipo ana 4 ndipo ine ndinali wachiwiri. Banja lathu linkakonda kuchita zinthu zokhudza kulambira ndipo chitsanzo cha bambo chinatithandiza kuti ifenso tizikonda Mawu a Mulungu. Nthawi zambiri banja lathu lonse linkapita kukalalikira kunyumba ndi nyumba.—Mac. 20:20.
INENSO NDINAKHALABE WOKHULUPIRIKA KOMANSO NDINAYAMBA UPAINIYA
Nkhondo yachiwiri ya padziko lonse inayamba mu 1939, ndipo chaka chotsatira ntchito ya Mboni za Yehova inaletsedwa ku Canada. M’sukulu za boma munkachitika miyambo yosonyeza kukonda dziko lako monga kuchitira saluti mbendera komanso kuimba nyimbo ya fuko. Ine ndi mchemwali wanga Dorothy ankatitulutsa m’kalasi zoterezi zikamachitika. Koma tsiku lina aphunzitsi anandinena kuti ndine wamantha pofuna kundichititsa manyazi. Titaweruka, anzanga ena a m’kalasi anayamba kundinyoza ndipo anandimenya mpaka kundigwetsa. Koma zimenezi zinangochititsa kuti ndilimbe mtima n’kumayesetsa “kumvera Mulungu monga wolamulira, osati anthu.”—Mac. 5:29.
Mu July 1942, ndili ndi zaka 11 ndinabatizidwa muthanki imene inali pafamu inayake. Ndinkakonda kuchita upainiya wothandiza ndikatsekera sukulu. Chaka china ine ndi abale ena atatu tinapita kukalalikira anthu odula mitengo kudera lina la kumpoto kwa Ontario.
Pa 1 May, 1949 ndinayamba upainiya wokhazikika. Pa nthawiyo n’kuti ku ofesi ya nthambi kukugwiridwa ntchito zomangamanga choncho anandiitana kuti ndikagwire nawo ntchitoyi. Pa 1 December anandiuza kuti ndiyambe kutumikira pa Beteli ya ku Canada. Ndinkagwira ntchito kudipatimenti yosindikiza mabuku. Nthawi zina ndinkagwira ntchito usiku ndipo ndinasindikiza nawo kapepala kamene kankafotokoza mavuto amene a Mboni ankakumana nawo pamene ntchito yathu inali yoletsedwa m’dzikoli.
Kenako ndikugwira ntchito ku Dipatimenti ya Utumiki, ndinapemphedwa kuti ndifunse mafunso apainiya amene ankapita kukatumikira ku Quebec, komwe Mboni zinkatsutsidwa kwambiri. Mmodzi mwa apainiyawa anali Mary Zazula wochokera ku Alberta. Iye ndi mchimwene wake, Joe, anakana kuti asiye kuphunzira Baibulo. Choncho, makolo awo, omwe anali a tchalitchi cha Orthodox, anawathamangitsa panyumba. Mu June 1951, Mary ndi mchimwene wakeyu anabatizidwa ndipo patatha miyezi 6 anayamba upainiya. Pa nthawi imene ndinkawafunsa mafunsoyi, ndinachita chidwi nditaona kuti Mary ankakonda kwambiri Yehova. Choncho ndinaganiza kuti, ‘Ameneyu ndi mlongo wabwino. Ngati sipakhala vuto lililonse, ndidzamanga naye banja.’ Patatha miyezi 9 tinakwatiranadi pa 30 January, 1954. Patangotha mlungu umodzi, tinaitanidwa kuti tikaphunzire ntchito yoyang’anira dera ndipo kwa zaka ziwiri zotsatira ndinali woyang’anira dera kumpoto kwa Ontario.
Ntchito yolalikira itayamba kukula padziko lonse, pankafunikanso amishonale ambiri. Ifeyo tinali titakhala ku Canada komwe ndi kozizira kwambiri komanso kumakhala udzudzu wambiri nthawi yotentha. Choncho tinkaona kuti tingathe kukatumikira kulikonse. Tinaitanidwa kuti tikalowe kalasi ya nambala 27 ya Sukulu ya Giliyadi ndipo titamaliza maphunzirowa mu July 1956 anatitumiza ku Brazil. Mu November chaka chomwecho, tinapita kukayamba utumiki wathu watsopanowu.
TINACHITA UMISHONALE KU BRAZIL
Titafika kunthambi ya ku Brazil tinayamba kuphunzira Chipwitikizi. Titadziwa mawu ochepa komanso titaloweza zimene tinganene mwachidule pogawira magazini, tinayamba kulowa mu utumiki. Tinapatsidwa malangizo akuti tikapeza munthu wachidwi tizimuwerengera malemba ofotokoza mmene zinthu zidzakhalire mu Ufumu wa Mulungu. Tsiku loyamba ndinakumana ndi mzimayi wina wachidwi ndipo ndinamuwerengera Chivumbulutso 21:3, 4. Koma mwadzidzidzi ndinakomoka. Thupi langa linali lisanazolowere nyengo yotentha kwambiri ya kumaloku. Pa nthawi yonse imene tinakhala m’dzikoli ndinkavutika ndi kutentha.
Utumiki wathu wa umishonale tinkachitira mumzinda wa Campos. Mmene tinkafika mumzindawu munali kagulu kakutali basi koma panopo muli mipingo 15. Munalinso nyumba ya amishonale komwe kunkakhala alongo 4: Esther Tracy, Ramona Bauer, Luiza Schwarz ndi Lorraine Brookes (panopa ndi Lorraine Wallen). Ntchito yanga kunyumba ya amishonaleyi inali kuchapa ndi kupeza nkhuni. Lolemba lina madzulo titamaliza Phunziro la Nsanja ya Olonda, tinkakambirana zomwe zinachitika pa tsikuli. Mkazi wanga anagona pasofa n’kutsamira pilo. Atadzutsa mutu tinangoona njoka ikutuluka pansi pa pilopo. Panali chipwirikiti mpaka pamene ndinaipha.
Titaphunzira Chipwitikizi kwa chaka chimodzi ndinakhala woyang’anira dera. Tinkakhala kumudzi, moyo wosalira zambiri. Nyumba zake zinali zopanda magetsi, tinkagona pamphasa komanso poyenda tinkakwera bulu kapena ngolo. Nthawi ina tinapita kukalalikira kugawo lakutali. Tinayenda pa sitima ndipo titafika kumeneko tinachita lendi nyumba inayake. Ofesi ya nthambi inatitumizira magazini okwana 800 oti tigwiritse ntchito mu utumiki. Tinayenda maulendo ambirimbiri kukatenga makatoni a magaziniwa kupositi ofesi.
Mu 1962, ku Brazil kunachitika Sukulu ya Utumiki wa Ufumu ndipo alongo omwe anali amishonale analowa nawo sukuluyi. Kwa miyezi 6, ndinapemphedwa kuti ndiziphunzitsa sukuluyi m’madera osiyanasiyana koma sindinkapita ndi mkazi wanga. Ndinaphunzitsa ku Manaus, Belém, Fortaleza, Recife ndi ku Salvador. Ndinakonza zoti msonkhano wachigawo uchitike m’nyumba ina yotchuka ku Manaus. Koma pamsonkhanowu panalibe madzi abwino akumwa komanso malo odyera chifukwa kunagwa chimvula chambiri. Pa nthawiyo pamsonkhano wachigawo pankaperekedwa chakudya. Nditalankhula ndi mkulu wa asilikali, anakonza zotumiza madzi akumwa ndiponso matenti awiri oti tigwiritse ntchito ngati khitchini komanso malo odyera.
Pa nthawi imene ndinali kophunzitsa sukulu ija, mkazi wanga ankalalikira m’dera lina lamalonda. M’derali munkapezeka anthu ambiri ochokera ku Portugal. Anthuwa analibe chidwi ndipo ankangoganiza zopeza ndalama. Zinali zovuta moti mkazi wanga sanapeze ngakhale munthu mmodzi woti n’kukambirana naye uthenga wa m’Baibulo. Mpaka anafika pouza anzake kuti: “Ngati pali malo amene sindingakonde kutumikirako, ndi ku Portugal.” Koma patangotha nthawi pang’ono, tinalandira kalata yotiuza kuti tipite ku Portugal. Mkazi wanga anadabwa kwambiri ndi zimenezi. Pa nthawiyo, ntchito yathu yolalikira inali yoletsedwa m’dzikoli komabe tinavomera kupita.
TINATUMIZIDWA KU PORTUGAL
Mu August 1964 tinafika mumzinda wa Lisbon ku Portugal. A Mboni ankazunzidwa kwambiri ndi gulu linalake la apolisi. Choncho panakonzedwa zoti abale asadzatilandire ndipo sitinakumane nawo kwa nthawi ndithu. Tinkachita lendi kachipinda kenakake podikira kuti tipatsidwe chilolezo chokhala m’dzikoli. Zimenezi zitatheka, tinapeza nyumba ya lendi. Mu January 1965 tinalumikizana ndi abale a ku ofesi ya nthambi. Apa n’kuti patatha miyezi 5 ndipo tinasangalala kwambiri kuchita nawo misonkhano.
Tinamva zoti apolisi ankafufuza m’nyumba za abale. Nyumba za Ufumu zinatsekedwa ndipo misonkhano inkachitikira m’nyumba za abale. Abale ndi alongo ambiri ankatengedwa n’kumakafunsidwa mafunso kupolisi. Ankazunzidwa kwambiri pofuna kuti aulule mayina a anthu amene ankachititsa misonkhano. Izi zinachititsa kuti abale aziitanirana ndi mayina oyamba osati a bambo. Choncho nafenso tinkachita chimodzimodzi.
Tinkaonetsetsa kuti abale ndi alongo akupeza mabuku ndi magazini. Mkazi wanga Mary ankataipa nkhani zophunzira za mu Nsanja ya Olonda komanso za m’mabuku athu patimapepala ta mtundu winawake n’kupereka nkhanizo kwa abale.
TINALALIKIRA KUKHOTHI
Mu June 1966, abale ndi alongo ena anaimbidwa mlandu kukhothi la ku Lisbon. Anthuwa analipo 49 ndipo anali a mumpingo wa Feijó. Iwo ankaimbidwa mlandu wochita misonkhano m’nyumba za abale. Powakonzekeretsa zoti akanene pa mlanduwo, ndinayerekezera kukhala loya wa boma n’kumawafunsa mafunso. Tinkadziwa kuti sitingawine mlanduwu komabe tinadziwa kuti zithandiza kuti tikalalikire kukhothiko. Pa tsiku la mlanduwu, loya wathu ananena molimba mtima mawu a Gamaliyeli wa m’nthawi ya atumwi. (Mac. 5:33-39) Atolankhani ambiri analemba za mlanduwu. Abale ndi alongo 49 onsewo anaweruzidwa kuti akhale kundende, ena masiku 45 ena kuposa ndipo ena mpaka miyezi 5 ndi hafu. Tinasangalala kwambiri kuona kuti loya wathu uja anavomera kuti aziphunzira Baibulo komanso anayamba kupezeka pamisonkhano.
Mu December 1966 ndinaikidwa kukhala woyang’anira nthambi ndipo nthawi zambiri ndinkagwira ntchito yokhudzana ndi zamalamulo. Tinayesetsa kuti a Mbonife tipatsidwe ufulu wolambira mogwirizana ndi malamulo. (Afil. 1:7) Pa 18 December, 1974 tinapatsidwadi ufulu umenewu ndipo tinakhala gulu lovomerezeka. M’bale Nathan Knorr ndi M’bale Frederick Franz ochokera kulikulu anabwera ku Portugal kudzakhala nafe pamsonkhano wosaiwalika womwe unachitikira ku Oporto ndi ku Lisbon. Pamsonkhanowu panafika anthu 46,870.
Yehova anathandizanso kuti uthenga wathu ufike pazilumba za Azores, Cape Verde, Madeira ndi cha São Tomé ndi Príncipe. Anthu apazilumbazi amalankhula Chipwitikizi. A Mboni atayamba kuchuluka pazilumbazi, tinafunikanso ofesi ya nthambi yaikulu. Nthambiyi inamangidwadi ndipo pa 23 April, 1988 M’bale Milton Henschel anakamba nkhani yopereka nthambiyi kwa Yehova. Panali anthu okwana 45,522 ndipo abale ndi alongo 20 amene anachitapo umishonale m’dziko la Portugal anafikanso.
TINAPHUNZIRA ZAMBIRI KWA ATUMIKI ENA OKHULUPIRIKA
Abale okhulupirika amene tinkatumikira nawo anatithandiza kwambiri. Mwachitsanzo, ndinaphunzira zambiri kwa M’bale Theodore Jaracz pamene ndinapita naye pa ulendo woyendera nthambi ina. Nthambiyo inali ndi vuto linalake ndipo abale a m’Komiti ya Nthambi anayesetsa kuthana ndi vutolo koma sizinatheke. M’bale Jaracz anawalimbikitsa powauza kuti: “Mwayesetsa. Ndi nthawi yoti musiyire mzimu woyera kuti nawonso uchite mbali yake.” Pa nthawi ina, ine ndi mkazi wanga titapita ku Brooklyn tinacheza ndi M’bale Franz komanso abale ena. Pomaliza machezawa, M’bale Franz anapemphedwa kuti atipatse malangizo. Iye anati: “Malangizo anga ndi akuti: Musasiyane ndi gulu la Yehova, zivute zitani. Gulu limeneli ndi lomwe likugwira ntchito yolalikira Ufumu wa Mulungu imene Yesu anasiyira ophunzira ake.”
Kutsatira malangizo amenewa kwathandiza kwambiri kuti ine ndi mkazi wanga tizikhala osangalala. Timakumbukiranso zinthu zosangalatsa zimene tinkakumana nazo tikamayendera nthambi. Tinkakumana ndi abale ndi alongo ambiri, ana ndi akulu omwe ndipo tinkawatsimikizira kuti Yehova ndi gulu lake amayamikira utumiki wawo. Choncho tinkawalimbikitsa kuti asasiye kutumikira Yehova.
Panopa ine ndi mkazi wanga tili ndi zaka zoposa 80 ndipo mkazi wanga amadwaladwala. (2 Akor. 12:9) Komanso takumanapo ndi mavuto ena. Komabe mavutowa atithandiza kulimbitsa chikhulupiriro chathu komanso cholinga chathu chotumikira Yehova. Tikaganizira madalitso amene tapeza, timaona kuti Yehova watisonyeza kukoma mtima kwakukulu m’njira zambiri. *
^ ndime 29 M’bale Douglas Guest anamwalira ali wokhulupirika pa 25 October, 2015 pamene nkhaniyi imakonzedwa kuti isindikizidwe.
Timasangalala tikaganizira zinthu zosangalatsa zimene takumana nazo pa zaka zoposa 60 zimene tatumikira Yehova